فردینان دێ سوسور (بە فەڕەنسی: Ferdinand de Saussure) ١٧ی نوامبەری ساڵی ١٨٥٧ لە شاری ژنێڤ سەر بە وڵاتی سویس لە بنەماڵەیێکی توکمەی بە ناوبانگ، خونچەی تەمەنی دەپشکوێ. بنەماڵەکەی کۆچبەرێکی فەرەنسی بوون کە لە سوییس دەژیان. بەناوبانگی بنەماڵەی فردینان بە ھۆی کاری زانستیەوە بوو . «سوسور» لەگەڵ «دورکایم » و « فرۆید » ھاوتەمەن و ھاوچەرخ بوو. بەڵام پێی ناچێ کە لەگەڵ ئەم دوو کەسایەتییەدا دانووستاندنی بیری و زانستی ھەبووبێ. «فردینان» پاش ناکامی لە دەرسی «فیزیک و شیمی» لە ساڵی ١٨٧٥ بەرەو زانکۆی « لایپزیک » بۆ خوێندنی وانەی زمان دەکەوێتە ڕێ.ماوەی ھەژدە مانگ لەم بوارەدا خۆی ماندوو دەکا. لە تەمەنی ٢١ ساڵی دا، لە سەر «سیستەمی سەرەتایی و دەنگەکان لە زمانە ھێند و ئورووپاییەکاندا» تێزی ئاکادیمی بڵاو دەکاتەوە.«ئێمیل بنوەنێست» زمانەوانی بەناوبانگی فەڕەنسی لەم بارەوە دەڵێ: « ئەم بەرھەمە، رووناکیێکە بۆ داھاتووی «سوسور» لە سەر چۆنایەتی نیشانە پێوەندیدارەکانی زمان».\n«سوسور» پاش ٣٨ ساڵ، چالاکی نەپساو وماندوونەناسانە لە بواری زمانەوانیدا، ساڵی ١٩١٣ مۆمی تەمەنی دەکوژێتەوە. تەنیا بەرھەمێک کە بوو بە ھۆی بەناوبانگی ئەم کەڵە پیاوە، کتێبی «خولی زمانناسی گشتی» بوو کە ماوەیەکی کورت پاش بڵاو بوونەوەی لە ھەموو ئاقار و دەڤەرێکی جیھاندا وەرگیڕدرایەوە و قوتابخانەی زمانەوانی پێ دەوڵەمەند بوو. ئەم کتێبە لە ساڵی ١٣٧٨ کۆچی لە لایەن «کورش سەفەوی» وەرگێڕدراوەتە سەر زمانی فارسی و لەلایەن دەزگای پەخشی «ھرمس» لە چاپ دراوە و بڵاو کراوەتەوە.«سوسور» تاکە زمانەوانێک بوو لەدەقی ئەم کتێبەدا، لە سەر باری زانستی و رواڵەتی زمان بە شێوەی ئاکادیمی راڤەی کردووە و بە بیرۆکەی زانستی و پێوەری پسپۆڕی، بنەما و بناغەکانی زمانەوانی زانستی و پێکھاتەیی (ساختاری) داڕشتووە.\n«سوسور» لە ئەنجامی توێژیینەوە لە سەر دۆزی زمان، بۆی دەرکەوت کە زمان خاوەنی سیستەمێکی تایبەتییە. بۆ دەرخستنی ئەم تایبەتمەندییە، دەستی بە لێکۆڵینەوە و خوێندنەوەی زانستی زمان کرد.وێڕای کەڵک وەرگرتن لە بیرۆکە دیالیکتیکیەکانی ھێگل بەو ئەنجامە گەیشت کە «زمان» سیستەمێکی رێسامەندە لە نیشانەکان کە لە زنجیرەیەکی ئاسۆیی و ئەستوونیدا موتوربە (پێوەند) کراون.«سوسور» بۆ ئەم حاڵەتە زمانەوانییە، زاراوەی (فۆرم، Form) ی بەکار ھێنا. لەو باوەڕەدا بوو کە زمان کاتێک ھاتە سەر زار و ئاخافتنی پێکرا، ئەبێ وەک واقعێکی بەرچاو سەیری بکرێ. ئەم روانگە بوو بە ھۆی ئەوە کە زمانەوانەکان بە تێکڕا «سوسور» بە دەست پێکەری پێکھاتەخوازی دابنێن. «سوسور» بە راشکاوی پەنجەی خستە سەر، پێوەندی زنجیرەیی نیشانەکان و دەیگوت ئەمانە تۆڕگەلی نەپساوی زمان پێک دێنن ئەگەر لەیەک جوێ بکرێنەوە ناتوانن واتا بە زمان ببەخشن.\nجەختی تایبەتی «سوسور» لەسەر ئەم دۆزە ئەوەیە کە بڵێ: «ئەم دوو قۆناغە لە یەک جیایە و زمانەوان نابێ بە پێوەری رابردوو، بابەتە زمانییەکانی ئێستا بنرخێنێ. بەڵکوو ھەرکام بە پێی پێودانگ و پێداویستی خۆی، لێیان بقۆزێتەوە. قۆستنەوەی چەمکی ئێستایی زمان بە پێوەری کۆنی زمان نە تەنیا سوود بەخش نییە بەڵکوو دەبێتە ھۆی ئاڵۆزی و قەیرانی زمان».«سوسور» لە روانگەیێکی دیکەوە لەسەر (رێسامەند) ی زمان ئاوڕ دەداتەوە، وێڕای باوەڕی پتەوی بە چڕی پێوەندیداری نیشانە زمانییەکان و پێوەندی نێوان «زمان» و «گوتار»، دەڵێ: «جەوھەری زمان» و «گوتار و ئاخافتن» دوو چەمکی جۆراوجۆرن. «جەوھەری زمان» واتایەکی زەینی و ئەبستراکی (ئینتزاعی) یە. بەڵام گوتار و ئاخافتن Puroce چەمکێکی ھاوبەش و دەبێتە جێگری زمان. واتە زمان لە واتایەکی (ئێنتزاعی) و زەینی دەگوێزرێتەوە بۆ باری مادی و «عەینی». ئەو بنەما فیکرییە و ئاکارە زمانییە، دوایی بوو بە خوانێک بۆ زمانناسان و لەسەر نوێکارییەکانی «سوسور» تەئسیر وەربگرن. بە تایبەت زمانەوانەکانی ئەمریکا وەک: «ڕابێرت ھاڵ» و «چارڵز فریزێر» کە لە سەر بۆچوونەکەی «سوسور» جەوھەری زمانیان لە ئاخافتن جوێ کردەوە وگەیشتنە ئەو ئەنجامە کە: «واتای ڕاستەکی زمان واتە: «ئاخافتن، وەرگرتنی پەیام و ھیچی تر».


دەرهێنان و نوێکردنەوەی ناسنامەی شەهیدان و جینۆسادکراوان دروستکردنی ناسنامەی تایبەت بە شەهیدان و جینۆسایدکراوانە بۆ وارسەکانیان، بۆ وەرگرتنی مووچەکانیان و ڕاییکردنی مامەڵەکانیان، هەروەها نوێکردنەوەی ئەو ناسنامانە بە گوێرەی پێویست.\nگواستنەوەی خاوەنداریەتی کارگە بریتییە لە گۆڕینى خاوەندارێتی کارگە لە کەسێکى ئاسایى یان واتایى (معنوی) بۆ کەسێکى ترى ئاسایى یان واتایى (معنوی).\nگواستنەوەی خاوەنداریەتی بریکاری ئارد یان خۆراک گواستنەوەی خاوەندارێتی بریکاری ئارد یان خۆراک لە کەسێکەوە بۆ کەسێکی تر بە ڕەزامەندی هەردوو لایەن، یان لە کاتی کۆچی دوایی (وەفاتی) کەسی بریکار بۆ هاوسەرەکەی، بۆ یەکێک لە منداڵەکانی…\nپێدانه‌وه‌ى کرێى گه‌ڕانه‌وه‌ى ئاواره‌کان بەرزکردنەوەی ڕاپۆرتی کرێی گواستنەوەی ئاوارە گەڕاوەکانە بۆ بەڕێوەبەرایەتی کۆچ و کۆچبەران لە لایەن بنکەکانی پێشوازی لە سنوورەکان، هەروەها بەرزکردنەوەی هەمان ڕاپۆرت لە ڕێگای وەزارەتی…\nونبوونی ناسنامەی بەڵێندەر و ناسنامەی کۆمپانیای بەڵێندەرایەتی دەرکردنی ناسنامەیەکی نوێی پۆلێنکردن بۆ بەڵێندەر و کۆمپانیای بەڵێندەرایەتی خۆماڵی لە جیاتی ناسنامەی ونبوو، لەسەر داواکاری خۆیان و دوای پێشکەشکردنی بەڵگەنامەی پێویست.


سەرۆکی نوێنەرایەتی حکومەتی هەرێم لە بەغدا: لاینەعێراقییەکان تاکو ئێستا لەسەر کەسێك رێکنەکەوتوون\n2020-03-15 [06:25 AM]\nفارس عیسا سەرۆکی نوێنەرایەتی حکومەتی هەرێمی کوردستان لە بەغدا بە ئاژانسی هەواڵی زاگرۆسی راگەیاند: لەو کاتە دەستوورییە دوو ڕۆژی ماوە بۆ دەست نیشان کردنی کەسێک بۆ سەرۆک وەزیرانی عێراق، تاکو ئێستا کۆبوونەوەکانی ئەو لێژنەی بۆ ئەو پرسە پێکهندراوە کە حەوت کەسە بەردەوامە بۆ یەکلای کردنەوەی کەسێک چونکە زۆرکەس داوای پێشکەش کردوە هەم لە لایەن لایەنە سیاسیەکان بێت یان کەسانی سەربەخۆ کە داواویان پێشکەش کردوە بەلام تاکۆ ئێستا کەس یەکلای نەبووتەوە.\nفارس عیسا گووتی: لەو باوەردانیم کەسێکی دیکە بێت هاوشێوەی بیر باوەری محەمەد توفیق عەلاوی مامەلە بکات، لە هەمان کاتدا هەر کەسێک بێت دەبێت بەپێی دانووستاند لەگەل لایەنە سیاسیەکاندا بکات و ئەگەرنا داوجار دەنگدانە چارەنووسی هەر کەسێک باش نابێت کە وەک عەلاوی بیربکاتەوە.\nهەروەها فارس عیسا سەرۆکی نوێنەرایەتی حکومەتی هەرێمی کوردستان ئەوشی خستەروو: لای ئێمە گرنگ نیە هەرکەسەک بێت ئەوە پشکی لایەنە شیعە دەبێت ئەوان لە ناو خۆیاندا رێکەون کە تاکۆئێستا رێکنەکەوتوون، لای ئێمە ئەوە گرنگە دەستووری عێراق جێ بەجێ بکات و پابەندنی دەستوور بێت،چونکە عێراق عێراقی پێکهاتەکان بۆیە دبەێت پێکهاتەکانیش بەشداربن لە دارشتنی سیاسەت جێ بەجێ کردندا هەموو پێکهاتەکان شەریکی راستەقینەبن، ئەگەر ئەوە هەمووی نەبوو هیچ رێکەوتنێک نەبوو ئەوا حکومەتی عادل عەبدولمەهدی بەردەوام دەبێت تاکۆ هەڵبژاردنی داهاتووی عێراق.


کاتێک ئەندامانی کۆمەڵگا پرسیار نەکەن، دووشک لە ڕاست و ناڕاست نەبن،عادەتی و غەریزی هەڵس و کەوت بکەن و بژین و بە پێی باوەڕی ڕەش یان سپی بجوڵێنەوە، ملکەچی قەزا و قەدەر دەمێننەوە. تێڕوانینی مرۆڤی کورد بە گشتی بۆ "تەسادوف" لە باوەڕ بە قەزا وقەدر، بێ شانسی و خواستی خوداوە\nمەرگی سینەماكاری ناودار و كاریگەری كورد لە باشووری كوردستان و رووداوەكانی دەوروبەری ئەو پێشهاتە، ژمارەیەك پرسیاری دروست كردوون كە وەڵامەكانی ناچارمان دەكا گومان بكەین لەوەی ئەم كەسایەتییە سینەمایییەی كوردی رۆژهەڵات لە هەرێمی كوردستان بەڕووداوێكی ئاساییی هاتوچۆ\nوشەی ( رۆشنبیری ) لە زمانی شیرینی کوردیماندا ، هاومانای وشەی ( کولتوور )ه لە زمانەکانی ئەوروپادا . شارەزایانی بواری زمان دەڵێن : " رۆشنبیری ، بریتییە لە زەینتیژی و ، زیرەکی و ، بلیمەتی و ، زۆرزانی و ، دانەمان " . وەکو زاراوەش ، رۆشنبیری بریتییە لە شارەزایی گشتی لە زانست و زانیاری و ،\nلە شاری مەهاباد وەکو زۆرینەی شوێنەکانی دیکەی ئێران لە رابوردووی دوور دا حوجرەی دینی لە مزگەوتەکانیدا هەبووە وشوێنی پەرەردەو ڕاهێنان لە مزگەوتەکاندا بەڕێوە چووە.لە شاری مەهاباد کاتی درووست کردنی مزگەوتی "سور" لە ساڵی ١٠٨٩ ی قەمەری داپێگەی وانە گوتنەوە بووە و\nThere was a problem loading image 'cache/multithumb_thumbs/b_250_183_16777215_00_images_hawar_bazian.jpg'\nهاوار بازیان /ئافەند كە رۆژنامەنووسێكی رۆژهەڵاتی كوردستان و هاوكات نەیاری ریژیمی كۆماری ئیسلامی بوو بەهۆی ئەو 2 تایبەتمەندییە پیشەیی و سیاسییەوە وەك پەنابەرێك پەڕێوەی باشوور بوو، لە رووداوێكی تەواو پلان بۆ دانراو لە سەردانێكی بۆ شاری سلێمانی بێ سەروشوێن كرا\nچاو خشاندنێک به سه‌ر شۆڕشی ئه‌مه‌ر پاشا ساڵی ١٣١٧ هه‌تاوی له ناوچه‌ی سوێسنایه‌تی به دژی دەسه‌ڵاتی "ڕەزاشای په‌هله‌وی" به ورد بوونه‌وه له مێژووی سه‌د ساڵی ڕابردووی پڕ له نه‌هامه‌تی و ده‌رده‌سه‌ری کورد، به ڕوونی بۆت ده‌رده‌که‌وێ که پاپیرانی کورد له سه‌ر هه‌ر چوار له‌ته داگیر کراوه‌که‌ی خاکی\nپەڕەى 49 لەکۆى 58 پەڕەدا


Salam 11/09/2019 - 11:58 بڵاوکراوەتەوە لە هەواڵ/كوردستانی\nبەهۆی فێڵكردن و گرانفرۆشی تیایدا، لیژنەهاوبەشەكانی قائیمقامیەتی سلێمانی دەست بەسەر جۆرە ماكیاژێكدا دەگرن زیان بەپێستی خانمان دەگەیەنێت، شوێنەكە دادەخرێت و خاوەنەكەشی روبەروی رێكاری یاسایی دەكرێتەوە.\nلیژنەهاوبەشەكانی قائیمقامیەتی سلێمانی لە ڕاگەیەندراوێكدا كەوێنەیەكی دەست كوردیو كەوتوە، ڕایگەیاند: لەلایەن لیژنەی سێی سەربەلیژنە هاوبەشەكانی قائیمقامیەتی سلێمانیەوە و لە پێشانگای زانیار دەست بەسەر جۆرە ماكیاژێكی جوانكاری خانماندا گیراوە بەهۆی فێڵكردن و گرانفرۆشی شوێنەكە دادەخەن، لەروی تەندروستیشەوە بەركەوتنی بە روناكی ماكیاژەكە زیان بە پێستی خانمان دەگەیەنێت.\nپێشانگای زانیار لە كاسۆمۆڵ ئەوجۆرە ماكیاژە كەلەبازاڕ پێی دەوترێت (ئەساس) كردۆتە ناو تیوبێكی شوشە و بەلەزگەیەكی چاپكراو كردویەتی بە ماكیاژێكی ماركە و بەنرخێكی (25) هەزار دینار بە خانمانی فرۆشتووە، لەكاتێكدا نرخە راستەقینەكەی خۆی تەنها سێ هەزار دینارە، ئەمەش فێڵی بازرگانی (غش تجاری)یە و یاسا سزای خۆی بۆ ئەنجامدەرانی دیاریكردووە.\nلەروی تەندروستیشەوە، بۆ ئەوەی كارلێك لەنێوان پێكهاتەی ماكیاژەكە لەگەڵ روناكی روونەدات كۆمپانیای بەرهەمهێنەر ماكیاژەكە كردوەتە ناو دەفرێكی رەنگ رەشەوه تازیان بە بەكارهێنەرانی نەگەیەنێت بەڵام بەهۆی كردنە ناو تیوبێكی شوشەوە لەلایەن خاوەنی پێشانگای زانیار ئۆكسان رودەدات و پێستی خانمان توشی حەساسیەت، پەڵە، زیپكە و سوربوونەوە دەكات و زیان بە تەندروستیان دەگەیەنێت.\nبەفەرمانی قائیمقامی سلێمانی و لەلایەن لیژنەهاوبەشەكانەوە پێشانگای زانیار دادەخرێت و خاوەنەكەشی روبەروی رێكاری یاسایی دەكرێتەوه.


هەینی, 10 تشرینی دووەم 2017 12:04\nڕۆشنبیرانی كوردستان لە نێو دەستەواژە غەڕبیەكان و تێفكرینە شەڕقیەكەیان خۆیان بزر كردووە و سەریشیان لە خەڵك شێواندووە بۆیە وشەی غەڕقی كە لە لێكدانی هەردوو وشەی (غەڕب و شەڕق)ڕەنگە شیاو بێت بۆ وێنەكردنی دۆخی ڕۆشنبیری لە ناو كۆمەڵگەی كوردەواری.\nڕۆشنیرەكان وەك حیزبەكان تەنها ناونیشانەكەیان هەمان ناونیشانی حیزبەكانی وڵاتانی پێشكەوتوون هەر لە دیموكڕاتی و سۆشیال دیموكڕات و سۆسیالیست و دادپەروەری و شتی لەو بابەتە بەڵام بە ناوەڕۆكێكی تەواو پێچەوانە كە عەقڵیان لە سنووری بنەماڵە و عەشیرەت و جوگرافیای دەڤەرێك تێپەڕناكات، بۆیە لای ئەوان پیرۆزیەكان و گرنگی و پێویستی بەگوێرەی تێڕوانینی حیزبی باڵا دەست لە دەڤەرەكە و بەرژەوەندی بنەماڵە و عەشیرەت دەگۆڕێت بۆیە بینیمان خیانەتی فرۆشتنی كەركوك نەبووە بابەتی ئەو نووسەر و میدیایانەی دەڤەری سڵێمانی بە پێچەوانەی هەولێر كە میدیاكانی هەموو بەرنامەكانیان بۆ تەرخانكرد یان شەهید كردنی ڕۆژنامەوانێك بە دڕندانەترین شێوە لەلایەن حەشدی شەعبی نەبووە شایەنی گووتاری نووسەرانی سلێمانی و نەبووە شایەنی بەرنامەیێكی تەلەفزیۆنی یان ڕادیۆ،بەڵام لێدانی ڕۆنامەنووسێك لە ناو پەڕلەمان نەك بووە بابەتی گووتار و میدیا بەڵكو پەڕلەمانتار و سەرۆكی پەڕلەمان و ڕێكخراوە مەدەنیەكان بەیاننامەیان بۆ دەركرد.\nدوو ڕوویی سیاسیەكان بۆتە بەشێك لە خەسڵەتی ڕۆشنبیران و ئەوەش لەو شكستەی ڕۆشنبیر بەرامبەر بە سیاسیەكان زیاتر لە بیست و شەش ساڵە تێیدا دەژیێن لەو كاتەوەی بەسەر حیزبەكان دابەش بوون و دەستیان لەبەر یاسیەكان پان كردەوە و لەگەڵیشیدا سەران چەمایەوە،ئەوان لە جەستەی مەعریفەتە دەرچوون و خۆیان لە ناو قاوغی بوونە كادیر و ئەندامی حیزب مەڵاسدا و دەستیان بە بەرهەمهێنانی مەعریفەی قوڵكردنەوەی ڕقی مێژوویی و تۆڵەكردنەوەی سیاسی كردوە لە چوارچێوەی بەڕێوەبردنی ئیڕهابێكی فكری چوارچێوە دیاریكراو و بەرنامە بۆ داڕێژراو كە ئامانجەكە لێی بە شەیتان كردنی ئەوەی دیكە واتا هەموو ئەوانەی خەڵكی ئەو دەڤەرە نەبن و سەر بە حیزبەكانی ئەو دەڤەر نەبن و هەڵگری بیروباوەڕی باوی ئەو دەڤەرە نەبن.\nڕۆشنبیرانی غەڕقی لە یەك كاتدا زۆربەی جاریش لە هەموو گووتارەكانیاندا نەیار و ڕكابەرەكانیان بە پێوەدانگی ئەوروپی دەپێون و لە قالبی دەستەواژە مۆدڕێن و باوەكانی ناو كۆمەڵگا پێشكەوتوەكان هەوڵی دارشتنەوەیان دەدەن تەنها بۆ ئەوەی عەیب و كێماسیەكانیان نیشانی خەڵك بدەن بە ئامانجی ناشیرین كردنیان،لە هەمان كاتدا خۆیان لە پەنای هەموو ئەو شتە ناشیرنانە دەشارنەوە كە بۆ ڕكابەرەكانیان دەیهۆنەوە كە زیاتر دەستەواژەی لۆكالی و ناوچەگەری و بنەماڵەیین و سیاسیەكان بۆ بەهێزبوونی پێگەی خۆیان بەكاریان دێنن و ئەو ڕۆشنبیرانەش لە بن سێبەریان خۆیان گەرمۆلە دەكەن و لە تەڕی دەخۆن و لە وشكی لێی پاڵدەدەنەوە،بە پێچەوانەی خەڵك كە لە یەك كاتدا باجی بێ ویژدانی سیاسیەكان و بێ مۆڕاڵی ڕۆشنبیرانی غەڕقی دەدەن.\nتێبینی: وشەی غەڕقی هونەرمەندی سینەماكار هونەر سەلیم بەكاری دەهێنێ.


ڕوونکردنەوەیەک لە وەزارەتی ناوخۆی هەرێمی کوردستانەوە\n2020-07-20 [09:08 AM]\nوەزارەتی ناوخۆی ھەرێمی كوردستان روونكردنەوەیەكی لەبارەی ئەو تۆماتانە بڵاوكردەوە كە كەسێك بەناوی ( دالیا مەحمود موسلیم ) لە هەرێمی کوردستانەوە رادەستی تورکیا کرابێتەوە، رایدەگەیەنێت ئەم ھەواڵە ھیچ بنەمایەكی نییە.\nدەربارەی ئەو تۆمەتانەی کە گوایا کەسێک بە ناوی ( دالیا مەحمود موسلیم ) لە هەرێمی کوردستانەوە ڕادەستی تورکیا کراوەتەوە . بە پێویستی دەزانین ڕای گشتی ئاگادار بکەینەوە کە ئەم هەواڵە هیچ بنەمایەکی نییە بەڵکو هەوڵێکی چەواشەکارانەیە بۆ داپۆشینی ڕاستیی بابەتەکە .\nدالیا مەحمود موسلیم ناسراو بە (ڤیان شەڕڤان) دوای ئەوەی واز لە هێزەکانی یەپەژە دەهێنێت لە گەڵ چەکدارێکی دیکەی خەڵکی بەدلیسی باکووری کوردستان بەناوی ( سەلام رەمەزان محەمەد ناسراو بە تولهەلدان ) کە لە ڕیزەکانی یەپەگەوە بووە، پەیوەندی خۆشەویستی دروست دەکەن و هەردووکیان بەیەکەوە بڕیاری وازهێنان دەدەن و ڕادەکەن. رەمەزان لە ڕۆژی 2020/7/9 بە ئارەزووی خۆی دەگەڕێتەوە تورکیا و پاشان دالیا مەحمود ساڵح بۆ پەیوەندی کردن بە سەلام لە ڕۆژی 2020/7/14 بە قاچاخ دەچێتە تورکیا و دواتر لە شاری مێرسین خۆی ڕادەستی پۆلیسی تورکیا دەکات. بۆیە هەرێمی کوردستان بە هیچ شێوەیەک پەیوەندی بەم بابەتەوە نییە.\nڕاگەیاندنەکانی پەکەکە و هاوبۆچوونەکانیان لە جیاتی تۆمەت بە خشینەوە، هەقە ئەو پرسیارە لە خۆیان بکەن کە بۆچی خەڵک واز لە ڕیزەکانی ئەوان دەهێنێت و ئامادەن بۆ دەربازبوون لە هەڕەشەکانیان، لە ڕێگەی قاچاخ ژیانی خۆیان بخەنە مەترسییەوە.\nدەزگا پەیوەندیدارەکانی حکومەتی هەرێمی کوردستان لە کاتێکدا ئامادەیی تەواوی خۆیان بۆ لێکۆڵینەوە دەردەبڕن. هەرێمی کوردستان وەک هەمیشەش بە پەناگەیەکی ئارام دەمێنێتەوە بۆ ئەوانەی رووی تێدەکەن و ئەم هەوڵە چەواشەکارانەیەش ،هیچ کاریگەرییەکی نابێت لە سەر هەڵوێستی نەگۆڕی .\nئەم هەواڵە 2380جار خوێندراوەتەوە


بەڕێوەچوونی کۆڕی پرسە و سەرەخۆشی سەید کەریم ڕەحیم پوور لە وڵاتی فین\nناوەندی هەواڵ- فینلاند: دوای ئەوەی ڕۆژی پینج شەممەی ڕابردوو ١٣٩١/١١/٥ی هەتاوی، سەید کەریم رەحیم پوور، کوڕی هونەرمەندی ناسراوی گەلەکەمان کاک سەید عەلی سەردەشتی، بە هۆی نەخۆشی شێر پەنجە لەتەمەنی ٢٨ ساڵیدا لە شاری ورمێ کۆچی دوایی کرد، شەپولێک لە هاوخەمی و هاوسۆزی بە دوای خۆییدا هێنا.\nبە مەبەستی پرسەو سەرەخۆشی و هاوخەمی لەگەڵ بنەماڵە و کەس و کاری خوالێخۆشبوو سەید کەریم رەحیم پوور، ڕۆژی شەممە ٢٠١٣/١/٢٦ی زایینی کۆرێکی پرسەو سەرەخۆشی لە ولاتی فینلاند و لە شاری تورکوو بەرێوەچوو.\nئەم کۆری پرسەیە کە کات ژمێر ٤ی سەر لە ئێوارە دەستی پێکرد، کۆمەڵێکی بەرچاو لە کوردانی نیشتەجێی ولاتی فینلاند بە بەشداری بەرچاویان هاوخەمی خۆیان لەگەل بنەمالەو کەس و کاری کۆچکردو دەربری.\nزۆرێک لە کوردانی نیشتەجێی ولاتانی ئورووپایی بە ناردنی پەیامی هاوخەمی و بە پێوەندی تێلەفوونی، هاوخەمی خۆیان لەگەڵ خاتوو رەعناو خاتوو نەشمیلی رەحیم پوور، خۆشکانی کوچکردوو کاک سەید کەریمی رەحیم پووری جوانەمەرگ و بنەماڵەی رەحیم پوورەکانی سەردەشت دەربری.\nسەید کەریمی رەحیم پوور تەمەن ٢٨ ساڵە کوری هونەرمەندی ناسراوی گەلەکەمان کاک سەید عەلی رەحیم پوورە کە بەداخەوە ماوەی نزیک بە حەوت مانگ بوو تووشی نەخۆشی شێر پەنجە ببوو دوای بەربەرەکانێیەکی سەخت و هەوڵی بەردەوامی دوکتوورەکان بۆ چارەسەر کردنی و رزگار کردنی لەو نەخۆشییە، بەداخەوە هەوڵی دوکتوورەکان بێ ئاکام مایەوە و لە رۆژی ١٣٩١/١١/٥ هەتاوی لە نەخۆشخانەی شاری ورمی کۆچی دوایی کرد.\nهەر بەم بۆنەیەوە کۆمیتەی حیزبی دیمۆکراتی کوردستان و ناوەندی راگەیاندی حیزبی دێمۆکراتی کوردستان لە دەرەوەی وڵات، وێرای دەربرینی داخ و کەسەر بە بۆنەی کۆچی نابەوەختی کاک سەید کەریم رەحیم پوور ، کوری هونەرمەندی خۆشەویست کاک سەید عەلی سەردەشتی، سەرەخۆشی لە بەرێزیان و خاتوو نەشمیل و خاتوو رەعنا و خاتوو زارا رەحیم پوور سەرجەم خەڵکی ناوچەی سەردەشت دەکا..\nهەر لەم پێوەندییەدا خۆشکانی لاوی کۆچکردوو وێرای بنەماڵەی حەسەنپوورو فەقێ نەبی، سپاس و پێزانینی خۆیان بۆ هاوخەمی دەربرین و بەشداریکردنی کوردستانیانی ناوخۆو دەرەوەی ولات دەردەبرن کە بە رێگەی جۆراو جۆر بەشداریان کردوە لە کۆری پرسەو سەرخۆشیدا یا بە پێوەندی گرین و ناردنی پەیامی هاوخەمی بەشداریان کردوە لەگەلیان لە خەمی لەدەستدانی ئازیزی کۆچکردویاندا\nهیوادارین رۆحی کۆچکردوو بە بەهەشتی بەرین شاد بێت و سێبووری بۆ بنەماڵەو کەسو کاری بە ئاوات دەخوازین.\nبگه‌رێوه|ئەم بابەتە 5003 جار بینراوە| بینێره| چاپ


له‌تیف فاتیح فه‌ره‌ج - 14-06-2019 - 11680 جار خوێندراوەتەوە\nپێش ئه‌وه‌ی ده‌ستبكه‌م به نوسینی ئه‌م وتاره به ڕێكه‌وت رۆژنامه‌ی كوردستانی سه‌رده‌می كۆماره له دار دراوه‌كه‌ی مهابادم له به‌ر ده‌ست بوو ، له 2ی مارسی 1946 و له لاپه‌ڕه 4 له ژێر ناوی "ئه‌خباری نێو خۆمان " باسی گه‌یشتنی مه‌لامسته‌فاو بارزانیه‌كانی هاوڕێی به مهاباد ده‌كات ، كه سێ رۆژ پێشتر گه‌یشتون ، ته‌نانه‌ت له هه‌واڵه‌كه‌دا باسی سه‌عاتی گه‌یشتنه‌كه‌ش كراوه " ساتی 5ی پاش نیوه‌ڕۆ واردی مهاباد بوون " باسی پێشوازی گه‌رمی حزبی دیموكرات و دواتر پێشه‌واله‌وان ده‌كات ، له باره‌ی بارزانیه‌وه ده‌نوسێ " پیاوێكی سیاسی و زه‌عیمێكی كوردی بارزانه " هه‌روه‌ها ده‌ڵێ " زاناو تێگه‌یشتوه موته‌مه‌دن و نیشتمانپه‌رسته "له ژماره‌كانی تریشدا باسی سه‌ردانی بارزانی بۆ شوێنه‌كانی مهابادو سه‌ربازگه‌كان ده‌كات ، له ژماره 31له لاپه‌ڕه‌ی یه‌كه‌مدا هاشم خه‌لیل زاده له سه‌ر مه‌لامسته‌فا وه‌ڵامێكی توندی رۆژنامه‌وانێكی تورك ده‌داته‌وه .\nئه‌م بیر خستنه‌وه‌یه‌م بۆ ئه‌وه‌یه بڵێم هه‌میشه بارزانیه‌كان به چاوی رێزه‌وه له هه‌ر چوار پارچه ی كوردستانسه‌یریان كراوه ، كێشه له خه‌ڵكا نیه ئه‌گه‌ر لێره‌و له‌وێ جیاوازیش هه‌بووبێت ، كێشه‌كه له بارزانیه‌كاندایه به تایبه‌ت قسه‌ی ئێستای منله سه‌ر هه‌ردوو سه‌رۆكی هه‌رێم و سه‌رۆكی حكومه‌ته ، دوو ئامۆزاكه ، ئاخۆ چۆن وڵات به‌ڕێوه ده‌به‌ن ، چۆن برینه‌كان ساڕێژده‌كه‌ن ، چۆن ئاشتی كۆمه‌ڵایه‌تی و سیاسی دابین ده‌كه‌ن ، قسه له‌سه‌ر ئه‌وه‌یه ئایه ئه‌وان ده‌بنه سه‌رۆكی هه‌رێم و حكومه‌تی هه‌موو كوردستانی باشور یان سه‌رۆكی هه‌رێم و حكومه‌تی پارته‌كه‌ی خۆیان و یه‌ك ناوچه ، ئه‌وان ده‌توانن هه‌مان ئه‌و خۆشه‌ویستیه‌ی خه‌ڵكی مهاباد زندوو بكه‌نه‌وه له سلێمانی وگه‌رمیان و كه‌ركوك و راپه‌ڕین و هه‌ڵه‌بجه‌و شوێنه‌كانی تر ، یان هه‌ردریًژه به‌و نادادیه ده‌درێت و بیانوه‌كه‌ش ئه‌وه ده‌بێت كه سلێمانی و گه‌رمیان و هه‌ڵه‌بجه لای ئه‌وان نیه .\nدادگه‌ری و به یه‌ك چاوڕوانینه خه‌ڵك و ناوچه‌كان ئه‌ركی ئاكاری دوو ئامۆزاكه‌یه ، ناكرێت بودجه‌ی قه‌زایه‌كی بادینان له بودجه‌ی قه‌زایه‌كی سلێمانی زیاتر بێت ، ناكرێت سه‌رۆكی هه‌رێم و حكومه‌ت چاویان به‌س پارتیه‌كان و له ناو پارتیه‌كانیشدا ئه‌وانه‌ی له به‌ر دڵانن ببینن و ئاگاداری ئه‌ندامه‌كانی یه‌كێتی و گۆڕان و كۆمه‌ڵ و یه‌كگرتوو ئه‌وانی تر نه‌بن ، زه‌وی و پاره بۆ پارتیه‌كان هه‌بێت ، بۆ عه‌ره‌ب و فڵان و فیسار هه‌بێت ، بۆ ئه‌وانی حزبه‌كانی دیكه نا ، ناكرێت جیاوازی له نێوان هاونیشتمانیه‌كاندا بكرێت كه ئێستا به به‌ربادی هه‌یه ، ناكرێت دوو ئامۆزا هه‌ر له خه‌می ئه‌وانه‌دا بن كه ماستاویان بۆ ده‌كه‌ن و پیایاندا هه‌ڵده‌ڵێن و پشت بكه‌نه ئه‌وانه‌ی ره‌خنه‌یان لێده‌گرن و ده‌یانگرێنن ، دۆست ئه‌وه‌یه بیانگرێنێ نه‌ك ئه‌وه‌ی ماستاویان بۆ ده‌كات .\nهه‌ردوو سه‌رۆكی هه‌رێم و حكومه‌ت زۆر برین و كه‌لێن و كێشه هه‌یه ده‌بێت چاره‌سه‌ری بكه‌ن ، ده‌بێت جۆنلۆكانه بیر له لێبورده‌یی بكه‌نه‌وه ، ده‌بێت وه‌ك دهۆك سه‌یری سلێمانی بكه‌ن ، وه‌ك زاخۆ سه‌یری چه‌مچه‌ماڵ ، وه‌ك بارزان سه‌یری رزگاری ، ئه‌ركی ئه‌وانه ئارامی وئاسایش بۆ هه‌موو لایه‌ك دابین بكه‌ن به‌وانه‌شه‌وه كه ره‌خنه‌یان لێده‌گرن ، به‌وانه‌شه‌وه كه له گه‌ڵ ئه‌وان نین ، ئه‌ركی ئه‌وانه‌ژیانی هاونیشتمانیه‌كان بپارێزن ، داوای بوردن له دایكی جگه‌ر سوتاوه‌كان بكه‌ن ، ئه‌ركی ئه‌وانه ته‌مبێی جنێو فرۆشه‌كانی نێو حزبه‌كه‌یان بكه‌ن ، تاخه‌ڵكی تر ناچاری توند و تیژی وه‌ڵام دانه‌وه نه‌بێت ، ئه‌ركی ئه‌وانه خه‌باتی ناتوندو تیژی په‌ره پێبده‌ن ، له سه‌ر خه‌باتی ناتوندو تیژی قسه‌ی ترمان ده‌بێت .\nدوا قسه‌شم بۆ ئه‌وانئه‌وه‌یه ئه‌وی بۆ پاره به شان وباڵی ئه‌وانا هه‌ڵئه‌دات به پاره‌ی زیاتر بۆ دوژمنه‌كه‌ی ئه‌وان سه‌ما ئه‌كات .\nبه قسه‌ی ھەندێکی نزیک لەخۆتانیش مه‌كه‌ن جیاوازی دوو ڕووی نیه ، نه‌بادا ئه‌مه سه‌ره‌تای دیكتاتۆریه‌ت بێت .


بیڵ گەیتس هۆشداری لەبارەی قەیرانێکی "مەترسیدارتر لە کۆرۆنا" دەدات\nHome›ژینگە›بیڵ گەیتس هۆشداری لەبارەی قەیرانێکی “مەترسیدارتر لە کۆرۆنا” دەدات\nبیڵ گەیتس هۆشداری لەبارەی قەیرانێکی “مەترسیدارتر لە کۆرۆنا” دەدات\nبیڵ گەیتس خاوەنی کۆمپانیای مایکرۆسۆفت هۆشداری لەبارەی گۆڕانکارییەکانی کەشوهەوا دەدات و دەڵێت: “دەرئەنجامەکانی گەرمبوونی زەوی لەسەر مرۆڤایەتی لە پەتای کۆرۆنا کارەساتبارتر دەبن”.\nماڵپەڕی عەرەبییە ئاماژەی بە لێدوانێکی بیڵ گەیتس داوە کە رایگەیاندووە: “هەرچەندە ڤایرۆسی کۆرۆنا مەترسیداربێت، هێشتا مەترسییەکانی گۆڕانی کەشوهەوا زیاترن، هێشتا لەنێو هەموو 100 هەزار دانیشتوویەک، 14 کەس بە کۆرۆنا گیانلەدەستدەدەن، بەڵام قوربانییانی گەرمبوونی زەوی بەتایبەتی لە 40 ساڵی داهاتوودا زیاتر دەبێت و لە ساڵی 2100دا بۆ پێنج هێندە بەرزدەبێتەوە”.\nگەیتس داوای کەمکردنەوەی دەردانی گازە ژەهراوییەکانی کرد و رایگەیاند: “هێشتا کاتمان هەیە بۆ رزگارکردنی مرۆڤایەتی لە کارەساتی گەورەی گۆڕانی کەشوهەوا”. وتیشی: گەرمبوونی زەوی دەبێتەهۆی زیانگەیاندن بە بەشی زۆری ژینگە و ژیانی مرۆڤەکانیش لەهەندێک شوێن ئەستەم دەبێت.\nبە گوێرەی بیڵ گەیتس زیانە مرۆیی و ئابوورییەکانی پەتای کۆرۆنا زۆر کەمترن لەو زیانانەی کە لەئاکامی گۆڕینی کەشوهەوا سەرهەڵدەدەن.\nلە هەرێمی کوردستان 413 تووشبووی دیکەی کۆرۆنا دیاریکران\nئەمڕۆ کەمترین رێژەی تووشبوون بە کۆرۆنا لە ڕاپەڕین تۆمارکرا\nنرخی نەوت بۆ سەروو 66 دۆلار بەرزبووەوە\nوه‌رزشى خانمانى كوردستان له چ ره‌وشێكدایه\nلیژنەی دارایی: حکومەت پێیوتووین هەر کاتێک پارەکەی بەغدا بگات، مووچە دابەشدەکەین\nSNN وردەكاری بڕینی مووچەی خاوەن پێداویستی تایبەت لەو 16 هەزار كەسەی دوو مووچە وەردەگرن ...


دوكاندارانی بازاڕی قەیسەری كەركوك خۆپیشاندان دەكەن\n28/11/2018 نەوا-شەماڵ ئەحمەد\nدوای سوتانی تەواوی دوكانەكانی بازاڕی قەیسەری كۆنی كەركوك كە ژمارەیان 365 دوكانە، ئەمڕۆ چوارشەممە خاوەن دوكانەكانی بازاڕەكە، خۆپیشاندانیان كرد و داوای چارەسەری بەپەلە و قەرەبوكردنەوەیان كرد لە ئیدارەی كەركوك.\nلای خۆیشیانەوە ئەندامانی لیستی برایەتی لەئەنجومەنی پارێزگای كەركوك بەڵێنی بەدەنگەوەچونی داواكاریەكانیان بە خاوەن دوكانەكان داو رایانگەیاند، لیژنەیەكی چەند كەسی لە خاوەن دوكانەكان پێكبهێنرێت بۆ دۆزینەوەی چارەسەرێك و نۆژەنكردنەوەی بازاڕەكەیان.\nشەوی دووشەممە لەسەر سێشەممە، بازاڕی قەیسەری كۆنی كەركوك گڕیگرت و بەهۆیەوە تەواوی دوكانەكان سوتان، لایەنەكانی كەركوكیش بەحزب و ئیدارەوە بەڵێنی چارەسەریان دا بەخاوەن دوكانەكان و لیژنەیەك پێكهێندرا و بڕیارە ئەمڕۆ ئەنجامی لێكۆڵینەوە لە روداوەكە ئاشكرابكرێت.


سینا: گوڵی ئالوڤێرا نهێنیی جوانییەکەمە |\nHome گشتی سینا: گوڵی ئالوڤێرا نهێنیی جوانییەکەمە\nسینا: گوڵی ئالوڤێرا نهێنیی جوانییەکەمە\non: تشرینی دووه‌م 27, 2017 In: گشتیNo Comments\nسینا هەولیری، کچە هونەرمەند و ئارایشتکارێکی کوردە و لە وڵاتی ئەڵمانیا ژیان بەسەر دەبات، لە تۆڕە کۆمەڵایەتییەکان زیاتر لە ١٠٠ هەزار هەواداری هەیە و لە بواری جوانکاریدا ئامۆژگاری دەدات بە خانمان، لە دیمانه‌یەکدا لەگەڵ “ئاژانس” باس لە کارەکانی خۆی وەک خانمە مەیکەپ ئارتستێک دەکات.\nئاژانس: دەکرێت لە زاری خۆتەوە (سینا) بناسین؟\nسینا: من ناوم سینا هەولێرییە و لە ساڵی ١٩٨٩ لە دایک بووم، تەمەنم ٥ ساڵ بوو کاتێک لەگەڵ دایکم و باوکم و دوو خوشکەکەمدا کوردستانمان بەجێ هێشت و هاتین بۆ وڵاتی ئەڵمانیا، ئێستاش لە شاری شتوتگارد ژیان بەسەر دەبەم و لێرە کاردەکەم.\nئاژانس: چۆن بوو دەستتان بە کاری ماکیاژ کرد؟\nسینا: کاری ماکیاژ لای من هەم پیشەیە و هەم هونەرێکیشە کە لە مێژە حەز و خولیام بۆی هەبووە و ئەنجامم داوە، ئێستاش بووه‌تە بزنسێک بۆم و بەردەوامی پێدەدەم، کاتێک کچێکی بچووک بووم بەردەوام وێنەی ڕووخساری خانمانم دەکێشا و ماکیاژم بۆ دەکردن، یان لەسەر ڕووخساری خوشکە بچوکەکانم خۆم فێری کاری ماکیاژ دەکرد و زۆر حەزم پێی بوو، هەر بۆیە توانم تێیدا سەرکەوتوو ببم.\nئاژانس: چۆن بوو بڕیارت دا کارەکانت لە سۆشیال میدیا بڵاو بکەیتەوە؟ چاوەڕوانی ئەو پێشوازییە زۆرەت دەکرد؟\nسینا: بە دڵنیاییەوە بڵاوکردنەوەی کارەکانم لە سۆشیال میدیا بۆ کچێکی کورد کارێکی هێندە ئاسان نییە، چونکە ڕووبەڕووی ڕەخنە و قسەی زۆر دەبیتەوە، بەڵام من پشتگیری تەواوم لە خانەوادەکەمەوە بەدەست هێناوە کە ئەوەش بۆ خۆی گرنگە، دایک و باوکم متمانەی زۆریان پێیم هەیە و بەتەواوی لەپشتمن، ئەوەش هێزێکی گەورەیە بۆ من، ئێستاش کچانێکی زۆری کورد ئەو ڕێچکەیەیان شکاندووە و لە تۆڕە کۆماڵایەتییەکان کارەکانیان بڵاو دەکەنەوە، من تەماشای هەموویان دەکەم و شانازییان پێوە دەکەم، زۆرینەی تەماشاکەران و هەوادارای کارەکانی منیش کوردن لە کوردستان و ئەورووپا، جگە لەوەی ژمارەیەکی زۆر بینەری بیانیشم هەیە و ڕۆژانە کارەکانم دەبینن.\nئاژانس: وەک پسپۆڕێکی جوانکاری، چۆن جوانی خۆت دەپارێزیت؟\nسینا: من بە هیچ جۆرێ جوانی وابەستە ناکامەوە بە ماکیاژەوە، گەر دڵ و ڕوحت جوان بێت، ئەوا جوانییەکەت بۆ خۆی خۆی نمایشدەکات و هەموان دەیبینن، چونکە ماکیاژ زیاتر جوانییەکانی ڕوخسارت دەردەخات لە کاتێکدا خودی جوانی لە ناخەوەیە، من بۆ گرنگیدان بە جوانی ڕوخسار و پێستیشم زیاتر پشت بە شتە سروشتییەکان دەبەستم نەک ماکیاژ، بەتایبەتی ماسکی گوڵی سەبار (ئالوڤیرا) زۆر بەکار دەهێنم و نهێنی جوانیەکەمە، لەگەڵ زەیتی گوێزی هیندی و زەیتی زەیتون و زەیتی داری چاو چەندانی دیکەش، زۆر جار ئەو ماسکانە کە دروستی دەکەم لە ئەکاونتەکانم لە سۆشیال میدیا بڵاوی دەکەمەوە.\nئاژانس: ئەی بۆ پارێزگاری لە کێشی خۆت چ ڕێگایەک بەکار دەهێنیت؟\nسینا: من ناوە ناوە وەرزشدەکەم و ڕۆژانە چەند ژەمێک نان دەخۆم بەڵام ئاگاداری ڕێژی کالۆری و جۆری ئەو خواردنەم کە دەیخۆم، چونکە بۆ پارێزگاریی لە کێش ئاگاداربوون لە خواردن زۆر گرنگە، دەتوانیت ئەوەی حەزت لێیەتی بیخۆیت بەڵام ئەوەی گرنگە ئەوەیە کە بەڕێژەی کەم و وەرزشیشی لەگەڵدا بکەیت.\nئاژانس: بەدەر لە کاری ماکیاژ حەز و خولیات چییە؟\nسینا: من جگە لە ماکیاژ کاری گرافیک دیزاین و وێنەگرتنیش ئەنجام دەدەم، هەندێکجار کامێراکەم دەبەم و دەچمە سرووشتەوە بۆ وێنە گرتن، ئەوەش ئاسوودەییەکی زۆرم پێدەبەخشێت، جگەلەوەش هەر بۆخۆم کاری مۆنتاج و گرافیک بۆ کارەکانم دەکەم لە سۆشیال میدیا و حەزم بەو کارانە هەیە.\nبه‌ڕێوبه‌ری پێشووی كۆمپانیای ئیکسۆن مۆبیل وه‌ك وه‌زیری ده‌ره‌وه‌ی ئه‌مریكا په‌سه‌ندكرا


دواخستنی ئه‌مجاره‌یان وه‌ک له ڕاگه‌یاندنی لیژنه‌ی ئاماده‌کاری بۆ کۆنگره‌ی نه‌ته‌وه‌یی هاتووه له‌به‌ر هه‌ڵبژاردنه‌کانی هه‌رێمی کوردستانی عێراقه.\nبه‌ڵام پرسیار له‌وه‌دایه کاتێک یه‌که‌مجار له مانگی هه‌شتدا دواخرا بۆ 15 ی مانگی نۆ ئایا نه‌ده‌زانرا ڕۆژی 21 ی مانگ هه‌ڵبژاردنه؟\nهۆکاری راسته‌قینه‌ی دواخستنه‌که چییه؟\nبۆ وه‌ڵامی ئه‌و پرسیاره و ژماره‌یه‌ک پرسیاری تریش به‌ڵێن ساڵح له به‌رنامه‌ی (له‌گه‌ڵ ڕووداوه‌کاندا) میوانداری هه‌ریه‌ک له‌م به‌ڕێزانه ده‌کات:\nدکتۆر ئومێد ڕه‌فیق، پسپۆڕی سیاسی له زانکۆی سلێمانی.\nخالید موحه‌مه‌دزاده، نوسه‌ر و ڕۆژنامه‌وان.\nله ڕاگه‌یاندنه‌که‌یدا کۆمیته‌ی ئاماده‌کاری کۆنگره هیچ ئاماژه‌یه‌کی به ناکۆکیه‌کان نه‌کردووه له‌سه‌ر بۆ نمونه ژماره‌ی نوێنه‌رایه‌تی کردن له هه‌ر پارچه‌یه‌کی کوردستاندا، یان کێ ده‌بێته سه‌رۆکی کۆنگره و یانیش چۆنیه‌تی پێشکه‌شکردنی وتاره‌کان و ...هتد.\nبه‌ڵام سه‌ڵاحه‌دین ده‌میرتاش هاوسه‌رۆکی پارتی ئاشتی و دیموکراسی له ڕاگه‌یاندنێکیدا بۆ په‌یامنێری به‌شی کوردی ده‌نگی ئه‌مریکا له دیاربه‌کر ده‌ڵێت به دووری نازانێت فشاری ده‌ره‌کیش هۆکار بووبێت بۆ دواخستنی کۆنگره‌که.\nدواخستنی ئه‌م کۆنگره‌یه هاوکاته له‌گه‌ڵ هه‌روادێ و زیاد بوونی ئه‌گه‌ره‌کانی گورزێکی سه‌ربازی له ڕژێمی سوریا، هه‌رچه‌نده ئه‌ندامانی لیژنه‌ی ئاماده‌کاری کۆنگره ده‌ڵێن له دانیشتنه‌کانیاندا نه به چاک نه به خراپ باس له دۆسێی سوریا نه‌کراوه به‌ڵام هه‌ندێک چاودێر له‌وبڕوایه‌دان ئه‌و شه‌ڕه کاریگه‌ری ده‌بێت به‌سه‌ر دۆزی کورد له ناوچه‌که‌شدا و هه‌روه‌هاش به‌سه‌ر چۆنیه‌تی به‌ڕێوه‌بردنی کۆنگره‌وه.\nزانیاری زیاتر له ده‌قی به‌رنامه‌که‌دایه:\nله‌گه‌ڵ ڕووداوه‌کاندا 5 ی نۆی 2013


عێراق.. ئەوانەی داهات-یان سنووردارە پەنا بۆ قەرزكردن لەبازرگانان دەبەن\n29/12/2018 489 جار خوێندراوه‌ته‌وه\nلەسەر دیواری باخچەیەكی ساوایانی لەناوچەی مەنسوری بەغدا لافیتەیەك هەڵواسراوە ریكلامە بۆ قەرزی ئاسانكراو، كە نووسینگەیەكی تایبەت دەیداتە دوكانداران.\nریكلامەكە ئاماژە بۆ ئەوە دەكات كە دەتوانن قەرز لە بڕی هەزار دۆلاری ئەمریكییەوە تا دەگاتە پێنج هەزار دۆلار بدەن بەو مەرجەی بە قیستی رۆژانە بدرێتەوە بۆ ماوەی سەد‌و حەوت رۆژ واتە نزیكەی سێ مانگ‌و نیو وەك لەریكلامەكەدا هاتووە.\nبەپرۆسەیەكی حسابی سادە روون دەبێتەوە ئەو نووسینگەیەی قەرزەكە دەدات سوودێكی دەستدەكەوێت، كە نرخەكەی دەگاتە زیاتر لە 33% لەماوەی دانەوەی قەرزەكەدا، چونكە نووسینگەكە داوا دەكات رۆژانە بڕی 15 هەزار دیناری عێراقی بدرێتەوە بۆ ماوەی 107 رۆژ لەبەرانبەر پێدانی قەرزێك بەبڕی 1000 دۆلاری ئەمریكی بە كەسی سوودمەند واتە لەماوەی دانەوەی قەرزەكەدا بڕی ملیۆنێك‌و شەش سەد هەزار دینار بەدەستدەهێنێتەوە لەبەرانبەر ئەو قەرزەی كە لە بنەڕەتدا تەنیا ملیۆنێك‌و دوو سەد هەزار دەكات.\nدیارە ئەو رێژەیە زۆر بەرزە بۆ ئەو بڕە قەرزە سادەیە‌و ماوەی دانەوەكەی، كە دوور‌و درێژ نییە‌و شێوازی دانەوەكەشی پێویستە سوودمەند قیستەكانی بەشێوەیەكی رۆژانە بداتەوە.\nپەیوەندیمان بەو نووسینگەیەوە كرد، كە قەرزەكەی راگەیاندووە، بەڵام فەرمانبەرەكانی رازی نەبوون هیچ زانیارییەكمان پێبدەن سەبارەت بە میكانیزمەكانی پێدانی ئەو قەرزە‌و دانەوەی‌و ئایا نووسینگەكە مۆڵەتی رەسمی هەیە یاخود نییەتی‌و گرەنتییە داواكراوەكانیش بۆ پێدانی قەرزەكە بە كەسی سوودمەند چین.\nبەڵام یەكێك لەو كەسانەی پێشتر پەیوەندی بەنووسینگەكەوە كردبوو پێی راگەیاندین، كە میكانیزمی پێدانی قەرزەكە پێویستی بە پێشكەشكردنی داواكارییەكە بۆ كارگێڕی نووسینگەكە بۆ ئەوەی لەلایەن خۆیەوە لەوە بكۆڵێتەوە كە ئایا كەسی سوودمەند دەتوانێت قەرزەكە بداتەوە‌و گرەنتییەكی هەیە وابكات نووسینگەكە قەرزی بداتێ.\nئەو گرەنتییانەی نووسینگەكە دەیەوێت خۆیان لەوەدا دەبیننەوە، كە كەسی سوودمەند كۆمپیالەیەك یان پسوڵەیەكی دڵنیایی یان بەڵێننامەی كەسێكی ناسراو لەلای كارگێڕی نووسنگەكە ئیمزا بكات یاخود تەنیا سەیری بارودۆخی بازرگانی ئەو دوكانە دەكەن، كە كەسی سوودمەند بەڕێوەی دەبات بەوپێیەی قەرزەكە لە بنەڕەتدا بۆ دوكاندارانە.\nلەناوچەی گەڕەكی عامل نزیك لە ناوچەی مەنسور رەوشەكە زۆر جیاواز نییە، چونكە دانیشتووانی ناوچەكە ئەو (حاجیە) دەناسن، كە قەرزی تا 10 هەزرا دۆلار بگرە لە هەندێك حاڵەتیشدا 20 هەزار دۆلار بە خەڵك دەدات.\n(حاجی) كە زۆرێك لە دانیشتووانی ناوچەكە ناوە راستەقینەكەی نازانن، مەرجی ئەوەیە داواكاری قەرزەكە ناسراو بێت لەلای خۆی یان لەلای یەكێك لە پیاوماقوڵانی ناوچەكە تا كەسێك هەبێت كەفیلی كەسی سوودمەند بكات‌و قەرزەكەی بداتەوە لە حاڵەتێكدا ئەگەر نەتوانێت پابەندی دانەوەی ئەو قیستانەی قەرزەكە بێت كە (حاجی) خۆی دیارییان دەكات.\nشێوازی پێدانی قەرزەكە‌و دانەوەی لە هەردوو حاڵەتەكەدا جیاوازن، چونكە لە یەكەمیاندا پشت بە بوونی قەوارەیەكی بازرگانی دەبەستێت كە كەفیلی وەرگری قەرزەكە بكات، بەڵام لە دووەمیاندا دەبینین پەیوەندی كەسی‌و كۆمەڵایەتی كەفیلێكە دەكرێت پشتی پێ ببەسترێت.\nهەردوو حاڵەتەكە فاكتەرێكی سەرنجڕاكشێن بۆ ئەو كەسانەی بیر لە دەستكەوتنی قەرز دەكەنەوە ئەگەرچی بڕەكەی كەمە‌و سوودەكەیشی زۆرە‌و ماوەی دانەوەكەشی درێژ نییە.\nعەلی روبەیعی كە یەكێكە لە سوودمەندانی قەرزێكی هاوشێوە، دەڵێت: "گرنگترین شت ئەوەیە بەدەستهێنانی قەرزەكە پێویستی بە كەفالەتی فەرمانبەرێكی حكومی نییە".\nوتیشی: " ئەگەر بمەوێت قەرزێك لە بانكێكی حكومی یان تایبەت وەربگرم ئەوا دوو كەفیلم دەوێت كە فەرمانبەری دەوڵەت بن، ئەگەر كەفیلێكیشم هەبووایە ئەوا قەرزێكی زیاترم هەڵدەبژارد وەكو قەرزی كڕینی یەكەی نیشتەجێبوون یان ئۆتۆمبێل كە ئەو بانكانە دەیدەن".\nزۆربەی بانكەكان بەتایبەتی حكومییەكان مەرجیان ئەوەیە ئەو كەسەی دەیەوێت قەرز وەربگرێت كەفیلێكی هەبێت فەرمانبەری دەوڵەت بێت ئیتر بڕی قەرزەكە هەر چەندێك بێت، ئەمەش بارگرانییەكە بۆ ئەوانەی خوازیاری وەرگرتنی ئەو قەرزەن لەبەر گرانی دۆزینەوەی كەفیلەكە.\nفەرمانبەری حكومیش زۆربەی كات ناتوانێت ببێتە كەفیلی زیاتر لە یەك سوودمەند لەبەرئەوەی مەرجەكانی پێدانی قەرز لە بانكەكان داوادەكەن مووچەی كەفیلەكە دوو هێندەی قیستی مانگانەی قەرزەكە بێت.\nلەبەرئەوە زۆرێك لە عێراقییەكان بەتایبەتیش ئەوانەی داهاتیان سنووردارە، پەنا بۆ قەرزكردن لە لایەنی دیكەی نا بانكی دەبەن وەكو نووسینگەكانی قەرزپێدان كە بەم دواییانە بەشێوەیەكی بەرچاو بڵاوبوونەتەوە یاخود لەو كەسانەی دەیانەوێت بەوشێوەیە پارەكانیان بەگەڕبخەن.\nلەڕووی یاساییەوە رێگرییەك نییە بۆ پێدانی ئەو قەرزانە ئەگەر بەڕەزامەندی هەردوو لایەنەكە بێت، وەك عەلی تەمیمی شارەزای یاسایی دەڵێت، تەنیا لە حاڵەتێكدا نەبێت كە قەرزەكە زیان بە یەكێكیان بگەیەنێت، چونكە ئەو كاتە دادگا وەكو جۆرێك لە فێڵ‌و تەڵەكە مامەڵە لەگەڵ ئەو جۆرە قەرزەدا دەكات بەپێی ماددی 456 لە یاسای سزادان، سزای ئەو جۆرە كارانەش دەگاتە بەندكردن یان غەرامەكردن بە مەرجێك سكاڵایەك پێشكەش بە دادگا بكرێت.\nبۆیە مامەڵەكردن لە نێوان كەسەكاندا جیاوازە لە مامەڵەكردنی دامەزراوە‌و بانكەكان كە یەكەمیان ناچێتە ژێر باری مەرجی یاسایی مەگەر فێڵ‌و تەڵەكە یاخود سەرپێچی بڕگەكانی گرێبەستەكەی تێدا بێت وەكو شارەزا یاساییەكە دەڵێت.\nوادیارە بانكە حكومییەكان‌و كۆمپانیا سوودمەندەكان لەقەرز بەجددی بیر لە گۆڕینی مەرجەكانی پێدانی قەرز بە هاووڵاتیان دەكەنەوە لەڕێی دۆزینەوەی جێگرەوە بۆ بڕگەی كەفیل كە زۆرێك لە هاووڵاتیان لەو قەرزانە دووردەخاتەوە‌و بەو پێیەش لەدەستی دەدەن‌و بانكەكەش سوودی دیاریكراوی سەر قەرزەكەی لەدەست دەچێت، ئەمە جگە لەوەی كۆمپانیا سوودمەندەكان ئەو كڕیارانە لەدەستدەدەن كە دەیانەوێت بەپێی ئەو قەرزانە مامەڵەیان لەگەڵ بكەن وەكو كۆمپانیاكانی ئۆتۆمبێل‌و كۆمپانیاكانی جێبەجێكردنی پرۆژەی یەكەی نیشتەجێبوون‌و هی دیكە.\nلەو بارەیەشەوە فەیسەڵ هومەیس بەڕێوەبەری بانكی بازرگانی عێراقی بە "نیقاش"ی وت: "بانكەكەمان بیر لەوە دەكاتەوە مەسەلەی قەتیسبوونی قەرز لە چوارچێوەر فەرمانبەرانی دەوڵەتدا تێبپەڕێنێت".\nئەو بانكە دواین بانكی حكومییە كە چووەتە پاڵ ئەو بانكانەی ئێستا قەرزی كەسی دەدەن‌و پێشتر كارەكانی تەنیا پشتیوانیكردنی سپۆنسەری بازرگانی‌و كۆمپانیا بیانییەكانی دەگرتەوە‌و ئەمڕۆش بەنیازە جێگرەوەی دیكە بدۆزێتەوە بۆ كەفیلی فەرمانبەری دەوڵەت بۆ پێدانی قەرز.\nهەرچی كۆمپانیا بازرگانییەكانیشە ئەوا نایانەوێت توێژێكی بەرفراوان لەدەست بدەن كە رەنگە پاڵپشتێك بن بۆ فرۆشیان لە بارێكدا ئەگەر ئەو توێژە كە خۆیان لە خاوەن داهاتە سنووردارەكاندا دەبیننەوە كارئاسانی پێویستیان بۆ نەكرێت بۆ بەدەستهێنانی قەرز، بەدڵنیاییشەوە لەسەروو هەموویانەوە هەڵوەشاندنەوەی مەرجی كەفیلی فەرمانبەرانی دەوڵەت دێت.\nلەو بارەیەشەوە سەباح جەنابی بەڕێوەبری فرۆشتن لە كۆمپانیای لاند رۆڤەر – جاكوار بۆ بازرگانی ئۆتۆمبێل لەعێراق دەڵێت: "كۆمپانیاكەمان پێشنیاری كردووە بۆ بانكی ناوەندی عێراق‌و بانكە حكومییەكانی دیكە لە عێراق مەرجی كەفیل هەڵبوەشێنرێتەوە لەبەرئەوەی یەكێكە لەو مەرجانەی زۆرترین كاریگەری لەسەر خواستی كڕیاران‌و توانایان هەیە".\nجەنابی بە "نیقاش"ی وت: "بانكی ناوەندی‌و بانكە حكومییەكانی دیكە لە عێراق بە سنگفراوانیەوە پێشنیارەكەمانیان وەرگرتووە‌و پێشبینی دەكەین گۆڕانكارییەك لەو مەسەلەیەدا رووبدات".\nتا ئەو كاتەش رەنگە زۆرێك لە عێراقییەكان پێویستیان بە قەرزی مەرج ئاسان بێت تەنانەت ئەگەر پێویستیش بكات پارەی زیاتر وەكو سوود بدەن لەماوەیەكی كەمدا.


ئایفۆن 13 لەسلێمانی خرایە بازاڕەوە - تۆڕی میدیایی خەڵک\nئەمڕۆ شەممە لەمەڕاسیمێكدا مۆبایلى ئایفۆن 13 لەسلێمانی خرایە بازاڕەوە و نرخەكەشی لە هەزار و 295 دۆلارەوە دەستپێدەكات.\nباوەڕ جەمال، بەڕێوەبەری ماركێتینگ و پەیوەندییەكان لە ئەسێ ڕایگەیاند، مەڕاسیمی بەبازاڕكردنی ئایفۆن 13 ئەنجامدەدەن، كە ئەمڕۆ هاوكاتە لەگەڵ بەبازاڕكردنی ئایفۆنەكە لەجیهاندا.\nئاماژەی بەئەوەشدا، ئایفۆن 13 پڕۆ و ئایفۆن 13 پڕۆ ماكس، بەبیرگەكانی 128 گێگابایت و 256 گێگابایت و 512 گێگابایت و یەك تێرابایت بۆ هەواداران دەخەنەڕوو.\nباسی لەئەوەشكرد، ئەوەی ئەم ئامێرە جیادەكاتەوە لەئەوانەی پێشتر، بوونی بیرگەی یەك تێرابایت، بەرزكردنەوەی پاترییەكەی بۆ چوار هەزار و 373 میلی ئەمپێر، بەرزكردنەوەی خێرایی پڕۆسێسەرەكەی و gpuی ئامێرەكەیە بۆ a15ی بایۆنیك و 5cori گرافیك.\nئەوەشی خستەڕوو، ڕوونمایی شاشەكە بەرزكراوەتەوە بۆ 120 هێرتز .\nئاماژەی بەئەوەشدا، تایبەتمەندی ستریۆ ساوند و سینەماتیك مۆدی بۆ زیادكراوە، ئەمەش وادەكات وێنە و دەنگێكی سینەمایی بە ئامێرەكان ببەخشێت.\nئەوەشی خستەڕوو، نرخی ئایفۆنەكان لە 1295 دۆلارەوە دەستپێدەكات، بەڵام مینییەكان ئێستا لەكوردستان بەردەست نین، ئەمانەش بێگومان نرخیان هەرزانترە.\nوتیشی: “ئەپڵ پێیوابووە مۆدێلی ئایفۆن 12 سەركەوتووبووە، بۆیە ئەمجارە زیاتر گرنگی بە گرافیك و گەیمینگ و فۆتۆگرافەران داوە”.\nئەمە لەكاتێكدایە ساڵانە كۆمپانیای ئەسێ هاوكات لەگەڵ وڵاتانی جیهاندا بەرهەمە نوێیەكانی ئایفۆن دەخاتە بازاڕەوە.\nلە عێراق، هێرشكرایە سەر كاروانێكی هێزەكانی ئەمریكا\nخەڵك- كۆمسیۆنی باڵای سەربەخۆی هەڵبژاردنەكانی عێراق بڕیاریدا بە قەدەغە كردنی بردنەژوورەوە و بەكارهێنانی مۆبایلی زیرەك بۆ ناو وێستگەكانی دەنگدان…\nسلێمانی ـ نزار جەزا بەبەهای پێنج ملیۆن دۆلار ئایفۆن ١٣ لەهەرێمی كوردستانەوە بۆ ئێران نێردراوە، واتە نزیكی سێ هەزار ئایفۆن نێردراوە. ماوەی ٤ ڕۆژە…\nخەڵك- بەپێی دوایین ڕاپۆرت، بەمزوانە (واتسئاپ) لە زۆرێك لە مۆبایلە زیرەكەكاندا كارناكات و بە تەواوەتی لەو ئامێرانەدا ڕادەوەستێت. (زیاتر…)\nخەڵك- وابڕیارە كۆپی نوێی سیستمی ئەبدەیتی مۆبایلەكانی ئەپڵ لەمڕۆ دوو شەممەوە بخرێتە بواری جێبەجێكردن، ئەمەش دوای چەند ڕۆژێك لە دەستپێكردنی كۆمپانیا…\n28 ئیلول 2021 3.15 pm\nخەڵك- بەپێی دوایین ڕاپۆرت، بەمزوانە (واتسئاپ) لە زۆرێك لە مۆبایلە زیرەكەكاندا كارناكات و بە تەواوەتی لەو ئامێرانەدا…\n28 ئیلول 2021 5.00 pm\nسلێمانی ـ نزار جەزا بەبەهای پێنج ملیۆن دۆلار ئایفۆن ١٣ لەهەرێمی كوردستانەوە بۆ ئێران نێردراوە، واتە نزیكی سێ…\n20 ئیلول 2021 9.00 pm\nخەڵك- وابڕیارە كۆپی نوێی سیستمی ئەبدەیتی مۆبایلەكانی ئەپڵ لەمڕۆ دوو شەممەوە بخرێتە بواری جێبەجێكردن، ئەمەش دوای…


چاوپێكه‌وتن له‌گه‌ڵ ئاسۆ جه‌بار – Denegkan\nچاوپێكه‌وتن له‌گه‌ڵ ئاسۆ جه‌بار\nbyئاسۆ\tNovember 23, 2010\tگشتی\nده‌سه‌ڵات وه‌ك هێزێكی دڕه‌نده\n“پڕۆسه‌ی كوشتنی كۆمه‌ڵگه وه‌ك كیانێَكی سه‌ربه‌خۆ”\nچاوپێكه‌وتن له‌گه‌ڵ نوسه‌ر‌و رۆشنبیر ئاسۆ جه‌بار\nسازدانی: زمناكۆ ئیسماعیل\nپرسیار: بۆ زیاتر له‌نۆزده ساڵ ده‌بێت هه‌رێمی كوردستان، له‌ده‌سه‌ڵاتی ناوه‌ندی عێراق دابڕاوه، به‌ڵام تاوه‌كو ئێستا، نه‌توانراوه ده‌سه‌ڵاتێكی دیموكرات‌و كۆمه‌ڵگایه‌كی مه‌ده‌نی له‌هه‌رێمدا بونیات بنرێت، ئێوه تاچه‌نده له‌گه‌ڵ ئه‌و بۆچونه‌دان‌و به‌ربه‌سته‌كانی دیموكراسییه‌ت له‌هه‌رێمدا له‌چیدا ده‌بینن.؟!.\nئاسۆ جه‌بار: هه‌ر له‌سه‌ره‌تاوه ده‌سه‌ڵات‌و هه‌ژموونی زلحیزبه‌كانی كوردستان به‌ربه‌ستێكی راسته‌قینه‌و ناشارستانی بوون له‌به‌رده‌م به دیموكراتیزه‌كردن‌و سه‌روه‌ری یاسا‌و دادپه‌روه‌ری كۆمه‌ڵایه‌تی‌و یاسایی‌و شارستانی، هه‌رێمی كوردستان یه‌كێكه له‌ناشرینترین‌و ناشارستانیترن مۆدێلی حكومڕانی له‌جیهاندا، له‌به‌رئه‌وه‌ی شتێك نییه به‌ناوی سه‌روه‌ری یاساوه، حیزب حاكمی موتڵه‌ق‌و بێچه‌ندوچون‌و كۆنترۆڵكار‌و داگیركارێكی راسته‌قینه‌ی سه‌رله‌به‌ری سه‌رچاوه ئابوری‌و سیاسی‌و شارستانی‌و فه‌رهه‌نگی‌و رۆشنبیرییه‌كانه.\nهاوكات ئه‌و ئه‌نداسه‌سازییه نامه‌عریفی‌و نالۆژیكییه‌ی تائه‌وڕۆكه وه‌ك نه‌خشه‌یه‌كی ناشرینی سیاسی‌و حیزبی‌و كارگێری‌و رۆشنبیریی كاری له‌سه‌رده‌كرێت بریتییه له‌به‌رجه‌سته‌كردنی كۆمه‌ڵگه له‌ناو كایه‌كی بچوك‌و هه‌زیلی وه‌ك حیزبدا، ئه‌م كڵێشه‌سازییه نائینسانی‌و ناشارستانییه درێژكراوه‌ی ئه‌و سته‌مكارییه مێژووی‌و حیزبگه‌راییه‌یه كه به‌رهه‌می به‌لشه‌فیزم‌و ستالینیزم‌و نازیزم‌و شۆفێنیزم‌و به‌عسیزم‌و رژێمه تۆتالیتاری‌و دیكتاتۆرییه‌كانه، ئه‌وڕۆكه ئه‌م به‌رهه‌مه ناشارستانی‌و سته‌مگه‌راییه به میرات بۆ ده‌سه‌ڵاته حیزبگه‌را‌و خێڵه‌كی‌و بنه‌ماڵه‌په‌رست‌و عه‌شره‌تپه‌رست‌و سته‌مكاره‌كان به‌جێماوه. ئه‌م میراته پێكڕا گه‌نجینه‌یه‌كی گه‌وره‌وگرانی ئه‌و كه‌ره‌سته‌و لۆژیكانه‌یه كه تائه‌ندازه‌یه‌كی بێ مانا‌و بێ سنور له‌توانایدایه كۆمه‌ڵگه‌و سه‌رله‌به‌ری پێكهاته زیندووه‌كانی كۆنترۆڵ‌و مۆنۆپۆل بكات.\nله‌ڕاستیدا سه‌یركردنی كۆمه‌ڵگه به دید‌و دنیابینییه‌كی حیزبیانه، واته سه‌یرنه‌كردنی كۆمه‌ڵگه‌و نابینایی به‌رامبه‌ر خودی ئه‌و پێكهاته گه‌وره‌یه‌ی كه حیزب تیایدا بێجگه له‌یه‌كه‌یه‌كی بچوكی هه‌ڵتۆقیو هیچی دیكه نییه. له‌كۆمه‌ڵگه زیندووه‌كاندا كۆمه‌ڵگه حیزب كۆنترۆڵ ده‌كات، به‌ڵام له‌و كۆمه‌ڵگایانه‌دا كه حیزب ده‌سه‌ڵاتی موتڵه‌قه یان له‌ژێر ده‌سه‌ڵاتێكی دیكتاتۆریی یان مه‌زهه‌بگه‌رایی‌و ئیمانپه‌روه‌ریدان، كۆمه‌ڵگه وه‌ك كیانێكی سه‌ربه‌خۆ‌و زیندوو بوونی نییه‌و حیزبی حاكم‌و داگیركاریی موتڵه‌قی كۆمه‌ڵگه‌و سه‌رله‌به‌ری سه‌رچاوه شارستانییه‌كانه.\nله‌سایه‌ی ده‌سه‌ڵاته حیزبگه‌را‌و موتڵه‌ق‌و كۆنزێرڤاتیڤه‌كاندا، كۆمه‌ڵگه تا ئه‌و شوێنه وجودی هه‌یه كه له‌ژێر كۆنترۆڵی حیزبدایه، له‌ده‌ره‌وه‌ی ئه‌م كۆنترۆڵكردنه، شتێك نییه به‌ناوی كۆمه‌ڵگه‌وه، هاوكات هاوڵاتی وه‌ك كه‌سایه‌تییه‌كی ئینسانی له‌ناو نه‌خشه سیاسی‌و ئابوری‌و كولتورییه‌كاندا وجودی نییه. ئه‌وكاتانه‌ی كه تاكه‌كه‌س وه‌ك كیانێكی سه‌ربه‌خۆ‌و خاوه‌ن ئیراده وجودی نه‌ما ئیتر كۆمه‌ڵگه‌ش وه‌ك پێكهاته‌یه‌كی زیندوو و كاریگه‌ر وجودی نامێنێت.\nپ2/له‌نێوه‌ندی ڕاگه‌یاندنی حیزبه باڵاده‌ستداره‌كانی هه‌رێمی كوردستان به‌رده‌وام باس له‌وه ده‌كرێت كه‌هه‌رێمی كوردستان نمونه‌یه‌كی فه‌خری دیموكراسییه له‌ڕۆژهه‌ڵاتی ناویندا، به‌بڕوای ئێوه تاچه‌نده هه‌بوونی دیموكراسییه‌ت له‌كوردستاندا بوونی هه‌یه؟!، پێوه‌ر بۆ هه‌ڵسه‌نگاندنی دیموكراتیزه‌بوون له‌هه‌رێمی كوردستاندا چییه.؟!.\nئاسۆ جه‌بار: هه‌رێمی كوردستان خراپترین‌و هه‌مه‌جیترین نمونه‌ی دیموكراسییه له‌ناوچه‌كه‌و له‌دنیادا، ئه‌م هه‌رێمه هه‌رێمی رفاندن‌و كوشتن‌و داپڵۆسینی رۆژنامه‌نوسانه، هه‌رێمی داگیركردن‌و ناشرینكردنی سه‌رله‌به‌ری ده‌زگا‌و نێوه‌نده رۆشنبیریی‌و فه‌رهه‌نگییه‌كانه، هه‌رێمی هه‌ڵتۆقینی شاعیری ده‌ربار‌و رۆشنبیریی نارۆشنبیر‌و ده‌زگای ناده‌زگا‌و رۆژنامه‌ی زه‌رده‌ڵ‌و سوتاندنی گۆڤار‌و كتێب‌و دژایه‌تیكردنی رۆشنبیره جیدییه‌كان، هه‌رێمی تاڵانكردنی سه‌روه‌توسامانی نیشتیمانه هه‌ر له‌تاڵانكردنی سامانه سروشتییه‌كانه‌وه تاده‌گاته تاڵانكردنی بودجه‌و موچه‌و زه‌ویزاری خه‌ڵك، هه‌رێمی نانبڕین‌و ده‌ركردن‌و هه‌ڕه‌شه‌لێكردن‌و بێبایه‌خكردنی ئینسان‌و توانسته‌كانه، هه‌رێمی میدیای زه‌به‌لاحی حیزب‌و كوشتنی میدیا ئه‌هلی‌و جیاوازه‌كانه، هه‌رێمی ده‌سه‌ڵاتی ره‌های هێزه ئه‌منی‌و نهێنییه‌كانی حیزب‌و سه‌ركرده‌كانه‌و هه‌رێمی شاردنه‌وه‌ی راستییه‌كان‌و چه‌واشه‌كردنی خه‌ڵك‌و ناشه‌فافیه‌ت‌و گۆڕونكرنی حه‌قیقه‌ته‌كانه، به‌س هه‌رێمێكی دیموكراسی نییه.\nدیموكراسی چییه بێجگه‌له رێزگرتن له‌مافه‌كانی مرۆڤ‌و ئازادی راده‌ربڕین‌و ئازادی رۆژنامه‌گه‌ریی‌و سه‌روه‌ریی یاسا‌و دادپه‌روه‌ری كۆمه‌ڵایه‌تی‌و دامه‌زراندنی دامه‌زراوه‌ی سه‌ربه‌خۆ‌و بوونی ده‌وڵتێكی دامه‌زراوه‌یی یاسایی‌و شارستانی، هیچ كام له‌مانه‌ی كه باسمان كرد له‌م هه‌رێمه‌دا وجودیان نیه.\nدواجار ئه‌و تایبه‌تمه‌ندییه ناشارستانییه‌ی كه هه‌رێمی كوردستانی پێ ده‌ناسریته‌وه بێجگه له‌سه‌روه‌ری دیكتاتۆریه‌تی گه‌نده‌ڵی هیچی دیكه نییه، من له‌كات‌و زه‌مه‌نێكی جیاوازدا باسم له‌خه‌سڵه‌ته هه‌ره بنچینه‌ییه‌كانی ئه‌م سیستمه كردووه، لێره‌دا به كورتی‌و پوختی ده‌ڵێم: دیكتاتۆریه‌تی گه‌نده‌ڵی پێكهاته‌یه‌كی یه‌كانگیر‌و ئاڵۆز‌و دامه‌زراوه‌ییه قوڵبووه‌ته‌وه بۆ سیستمی حوكم‌و به‌ڕێوه‌بردن‌و ئاسته جیاجیاكانی فه‌رهه‌نگ‌و رۆشنبیری‌و كۆمه‌ڵگه‌و ئاین‌و حیزب‌و گروپه جیاوازه‌كان، ئه‌م سیستمه هێنده‌ی رووبه‌رێكی به‌رفراوانه بۆ ره‌نگڕێژكردنی ئاستێكی باڵای تاڵانكردن‌و كۆنترۆڵكردن هێنده‌ش جانه‌وه‌رێكی گه‌وره‌ی جاڵجاڵۆكه‌ییه كه سه‌رله‌به‌ری ئه‌و ناوه‌ند‌و ده‌زگا‌و یاسایانه ده‌گرێته‌وه كه ده‌توانن شه‌رعیه‌تێكی زیندووی سیاسی‌و یاسایی‌و ئاینی‌و فه‌رهه‌نگی ببه‌خشنه‌وه به ئه‌خلاقیاتی پاوانكردن‌و داگیركردن‌و تاڵانكردن‌و به‌فیرۆدان. ئالێره‌وه ئیتر ناتوانیت گه‌نده‌ڵییه‌كانی وه‌زاره‌تی ئه‌وقاف جیابكه‌یته‌وه له‌وه‌زاره‌تێكی سه‌ربازی، له‌توانادا نییه ئه‌و شه‌رعیه‌ته یاسایی‌و سیاسییه بدۆزینه‌وه كه له‌نێوان جه‌به‌روتی ده‌سته‌وتاقمه مافیایی‌و وه‌زارییه‌كاندا هه‌یه، هاوكات وه‌كچۆن جیاوازییه‌كی گه‌وره نادۆزیته‌وه له‌نێوان گه‌نده‌ڵی‌و راڕوتی وه‌زاره‌تی رۆشنبیریی سه‌رده‌می فه‌له‌كه‌دین كاكه‌یی‌و له‌گه‌ڵ ئه‌و به‌رپرس‌و كۆمپانیا وه‌همی‌و حیزبیانه‌ی كه تۆڕێكی گه‌وره‌ی گه‌نده‌ڵین تا ئاستی سه‌رۆكایه‌تی‌و یاسا‌و به‌ڕێوه‌بردن.\nئه‌و دیارده نوێیه‌ی كه دیكتاتۆریه‌تی گه‌نده‌ڵی ده‌یانهێنێته ئاراوه بێئه‌ندازه قێزه‌وه‌نن له‌ڕووی یاسایی‌و شارستانییه‌وه، بێسنور دیارده‌گه‌لێكی نائه‌خلاقی‌و نالۆژیكین له‌رووی مرۆیی‌و فه‌رهه‌نگییه‌وه، كه بریتین له‌داگیكردنی زه‌ویوزار‌و به‌خشینه‌وه‌ی هه‌زاران پارچه به حیزب‌و ئه‌حبابه‌كانی، دیارده‌ی به حیزبیكردنی سه‌رله‌به‌ری دامه‌زراوه حكومی‌و ناحكومییه‌كان، دیارده‌ی دروستكردنی سوپایه‌ك له مه‌لاو خوتبه‌بێژ‌و قورئانخوێنی حیزبی‌و مامۆستای بێده‌نگ‌و پرۆفیسۆری وه‌همی‌و به‌ڕێوبه‌ری زه‌لیل له‌به‌رده‌م حیزب‌و به‌رپرسسه‌كاندا‌و دروستكردنی سه‌رۆكی بچوك‌و عه‌نته‌ری كوێر‌و رامبۆی خه‌یاڵی‌و ده‌زگای رۆشنبیریی وه‌ك كۆمیته‌و ناوچه‌یه‌كی زه‌لیلی حیزبی‌و به‌رهه‌مهێنانی لێشاوێك له‌خاوه‌ن دكتۆرا‌و بڕوانامه‌ی به‌رز كه پێكڕا ده‌بنبه ئوستازی جه‌هل‌و بڵاوكردنه‌وه‌ی نه‌خوێنه‌واری، دیارده‌ی به‌رهه‌مهێنانی بێشومار رێكخراوی پیشه‌یی‌و مه‌ده‌نی‌و فه‌رهه‌نگی داماو له‌ژێر ده‌سه‌ڵاتی حیزبدا، زه‌لیل له‌به‌رده‌م به‌رپرس‌و ده‌سه‌ڵاتدا، دواجار به‌رهه‌مهێنانی دیارده‌ی هه‌ڵڕشتنی بودجه‌و پاره‌یه‌كی بێشومار بۆ ئه‌و ده‌زگا‌و ناوه‌ند‌و كۆمیته‌و خانه بچوكانه‌ی حیزب بۆئه‌وه‌ی سه‌رله‌به‌ر ببنبه كۆڵه‌كه گرنگه‌كانی گه‌نده‌ڵی‌و هێزێكی گه‌وره‌ی جه‌هل بۆ چه‌پڵه‌ڕێزان‌و هوتافكێشانی دیكتاتۆریه‌تی گه‌نده‌ڵی.\nپ3:ئێوه تاچه‌نده كۆكن له‌گه‌ڵ ئه‌و بۆچونه‌ی كه‌پێیی وایه (هه‌رێمی كوردستان له‌كرانه‌وه‌یه‌كی بێشوماری جۆره‌ها بۆچون‌و جۆره‌ها ده‌ربڕینی ناسنورداردایه)، ئه‌وه‌ش جگه له‌و بۆچونه‌ی كه‌هه‌رده‌م پێمان ده‌ڵێت (هه‌رێمی كوردستان ناوچه‌یه‌كه نه‌یتوانیوه ئاستێكی دیموكراتیزه‌بوون بۆ خۆی ده‌ستنیشان بكات). به‌بڕوای ئێوه بێ سنوری‌و ده‌سته‌نه‌پاراستن له‌بۆچون‌و ڕوانگه سیاسی‌و ئابوری‌و كۆمه‌ڵایه‌تییه‌كان‌و ئه‌و كرانه‌وه سه‌یره بۆته هۆكارێك بۆ په‌كخستنی ده‌ربڕینی دیموكراسییانه‌و كه‌وتنه‌وه‌ی بۆچونی جیاواز، یاخود نه‌بونی ئازادی‌و به‌ربه‌سته‌كانی به‌رده‌م ده‌ربڕینی ئازاد‌و چاپه‌مه‌نی ئازاد‌و خستنه‌وه‌ی گوتاری ئازاد وه‌های كردووه كه‌نه‌توانرێت ئاستی دیموكراتیزه‌بوون له‌كوردستاندا ده‌ستنیشان بكرێت.؟!.\nئازادی نوسین چه‌ند په‌یوه‌ندی به ئازادی‌و سه‌ربه‌خۆیی چاپ‌و بڵاوكردنه‌وه‌وه هه‌یه، قوڵ په‌یوه‌ندییه‌كی هه‌مه‌لایه‌نیشی هه‌یه به پێكرای ئه‌و پێكهاته زیندووانه‌وه كه له‌رووبه‌ڕێكی كۆمه‌ڵایه‌تی‌و شارستانیدا ئازادی راده‌ربڕین‌و نوسین فه‌راهه‌م ده‌كه‌ن.\nئایا ئێمه له‌به‌رده‌م كۆمه‌ڵگه‌یه‌كی زیندوویان كه ئازادی چاپ‌و بڵاوكردنه‌وه قوڵ په‌یوه‌ندی به گه‌شه‌و په‌یوه‌ندییه فه‌رهه‌نگی‌و شارستانییه‌كانمانه‌وه هه‌یه..؟ یان له‌به‌رده‌م كۆمه‌ڵگه‌یه‌كداین ئازادییه فه‌رهه‌نگی‌و ئینسانی‌و ژیارییه‌كان وجودیان نییه…؟ ئایا ده‌سه‌ڵات‌و یاسا چه‌ند كاریگه‌رییان هه‌یه له‌سه‌ر پته‌وكردنی كۆتوبه‌نده ئه‌خلاقی‌و ئاینی‌و یاسایی‌و سیاسی‌و كولتورییه‌كان بۆ كوشتنی جیاوازی‌و شه‌رعیه‌تدان به سه‌ركوتكردن‌و خامۆشكردن..؟ ئایا ده‌سه‌ڵات‌و حیزب ده‌توانن ببنبه كوشنده‌یه‌كی راسته‌قینه‌ی ئازادی نوسین‌و ئازادی چاپ‌و بڵاوكردنه‌وه..؟\nیه‌كێك له‌و میراته گه‌ورانه‌ی كه له‌دیكتاتۆره گه‌وره‌كان به‌جێده‌مێنێ كولتوری هه‌ڕه‌شه‌كردن‌و بێده‌نگكردنه، ده‌سه‌ڵاته سته‌مكاره‌كان به‌رله‌وه‌ی كۆمه‌ڵگه كۆنترۆڵ بكه‌ن، به‌رله‌وه‌ی وڵات بكه‌ن به گرتوخانه‌یه‌كی گه‌وره، به‌رله‌وه‌ی میكانیزمی كوشتنی ئۆپۆزیسیۆن‌و رایگشتی‌و میدیای ئازاد بگرنه‌به‌ر، هه‌ڕه‌شه‌ی سیاسی‌و ئابوری له‌ته‌واوی كۆمه‌ڵگه‌و گروپه رۆشنبیری‌و فه‌رهه‌نگیی‌و ده‌نگه جیاوازه‌كان ده‌كه‌ن، به‌ڵام له‌پشت ئه‌م هه‌ڕه‌شه‌و چاوسوركردنه‌وه‌یه‌وه هێزێكی گه‌وره‌ی سه‌ربازی‌و میلیشیایی‌و چه‌ته‌و چه‌قۆكێش‌و گه‌له‌كۆمه‌كێی ته‌كه‌تولبازی‌و ده‌زگای نهێنی به‌ناوی ئاسایشی نه‌ته‌وه‌یی‌و خه‌ڵكه‌وه ئاماده‌باشكراوه بۆ چاودێریكردنی تاكه‌كه‌س‌و رۆژنامه‌نوس‌و رۆشنبیران‌و سه‌رله‌به‌ری كایه‌و ده‌زگا فه‌رهه‌نگی‌و میدیای‌و كۆمه‌ڵایه‌تییه‌كان، ئه‌م هێزانه ته‌نها هێزه‌گه‌لێكی چاودێركارو ورده‌كار نین، به‌ڵكه هێزگه‌لێكی ئاماده‌باشن بۆ سازدان‌و كۆنترۆڵكردن‌و خامۆشكردن‌و هێزكن بۆسازكردنی پانتاییه‌كی گه‌وره‌ی داگیركراو و بێده‌نگكراو.\nهه‌ڕه‌شه‌كردن ته‌نها بریتییه له‌كرده‌یه‌كی توندوتیژ‌و ده‌مارگیری، به‌ڵكه ئه‌م كولتوره زاده‌ی ئه‌و دنیابینییه مه‌ترسیامێزه‌یه كه ده‌یه‌وێت سه‌رله‌به‌ری جیاوازییه‌كان له‌خۆیدا بكوژێت‌و پێكڕا رێگرێكی راسته‌قینه‌ن له‌به‌رده‌م گه‌شه‌پێدانی شارستانی‌و گۆِڕانكاری‌و پڕۆژه‌ی جیدی.\nكوشنده‌كانی ئه‌وڕۆ ته‌نها بریتی نیین له‌و جه‌لادانه‌ی گرتوخانه‌كان دروستده‌كه‌ن‌و پڕیان ده‌كه‌ن له‌رۆح‌و جه‌سته‌ی زیندوو، زیدانه‌كان گه‌وره ده‌كه‌ن‌و دیواره‌كانیان به‌رزده‌كه‌نه‌وه‌و پڕیانده‌كه‌ن له‌نه‌یار‌و ره‌خنه‌گر‌و ئۆپۆزسیۆنه سیاسی‌و فه‌رهه‌نگی‌و مرۆییه‌كان، كوشنده‌كان ته‌نها ئه‌وانه نین له‌كاتی خۆپیشاندان‌و ناڕه‌زاییه‌كاندا شه‌قامه‌كان‌و كۆڵانه‌كانی شار خه‌ڵتانی خوێن ده‌كه‌ن‌و به زریپۆشی پڕ له‌چه‌ك‌و تفاقی بێده‌نگكردن خۆیان ده‌كه‌ن به خه‌ون‌و خه‌یاڵی مرۆڤه‌كاندا. به‌ڵكه له‌م سه‌رده‌مه نوێیه‌دا كوشنده‌كان به كوڵا‌ووجامانه‌ی گه‌نده‌ڵیه‌وه، به كه‌واوسه‌ڵته‌ی مه‌زهه‌بگه‌رایی‌و سه‌له‌فیه‌تگه‌راییه‌وه، به چاكه‌ت‌و پانتۆڵی ناعه‌داله‌تی‌و حیزبخوایی‌و عه‌نته‌ریاتخۆرییه‌وه ده‌بنبه هێزگه‌لێكی كوشنده به‌ئه‌ندازه‌یك كوشنده‌تر له‌هه‌ر هێزێكی دنیا، ئه‌گه‌ر دیكتاتۆره‌كان كوشنده‌یه‌كی راسته‌قینه‌ی جه‌سته‌ی مرۆڤ‌و كۆمه‌ڵگه‌و فه‌رهه‌نگ بووبن، ئه‌وا كوشنده‌كانی ئه‌مرۆ بكوژێكی به‌زه‌بر‌و راسته‌قینه‌ی روح‌و خه‌یاڵ‌و خه‌ون‌و دنیابینییه جیاوازه‌كانن له‌ڕێی داگیركردن‌و چه‌واشه‌كردن‌و ناعه‌داله‌تی‌و كوشتنی حه‌قیقه‌ته ساده‌كان‌و كڕینی دنیا، له‌ڕێی كۆنترۆڵكردنی بازاڕ‌و سه‌رله‌به‌ری سه‌رچاوه رۆشنبیری‌و میدیایی‌و ئابوری‌و فه‌رهه‌نگی‌و سیاسییه‌كان.\nئازادی بیروراو ئازادی نوسین جیاناكرێته‌وه له‌وه‌رچه‌رخانی شارستانی‌و رۆشنبیری، وه‌كچۆن گه‌شه‌پێدانی فه‌رهه‌نگ‌و زانست‌و رۆشنبیریی په‌یوه‌ندییه‌كی راسته‌وخۆ‌و دژواری هه‌یه به‌ئازایه‌تی داهێنه‌ران‌و نوسه‌رانی ئازاده‌وه.\nئه‌و ده‌سه‌ڵاتانه‌ی كه سنوری یاساكان به‌رته‌سك ده‌كه‌نه‌وه بۆئه‌وه‌ی كه‌مترین ئازادی ئینسانه‌كانی تیادا جێبكه‌نه‌وه، بێگومان ده‌سه‌ڵاتگه‌لێكی نامۆدێرن‌و دواكه‌وتوون له‌سه‌ر ئاستی رێزگرتن له‌مافه‌كانی مرۆڤ‌و دیموكراسی‌و كۆمه‌ڵگه‌ی كراوه‌و شارستانی.\nده‌سه‌ڵاتی كراوه‌و شه‌فاف‌و ئه‌و ده‌سه‌ڵاته‌یه كه سنوره‌كانی یاسا گه‌وره‌ده‌كات بۆئه‌وه‌ی زۆرترین ئازادی تیایدا جێگه‌ی بێته‌وه، ده‌سه‌ڵاتی نادیموكرات‌و ناشه‌فاف‌و داخراویش سنوری یاساكان به‌رته‌سك‌و بچوكده‌كه‌نه‌وه بۆئه‌وه‌ی زۆرترین كۆتوبه‌ندی ئه‌خلاقی‌و سیاسی‌و حزبی تیادا جێبكاته‌وه‌و به‌رده‌وام له‌سازكردنی سه‌رزه‌مینێكی مینرێژدان بۆ ئازادی بیروڕا‌و ئازادی نوسین…\nپ4: به‌بۆچونی ئێوه ململانێ سیاسییه‌كان له‌هه‌رێمدا هۆكاری به‌رجه‌سته‌نه‌بوونی دیموكراتییه، یاخود كۆمه‌ڵگای كوردی هۆشیارنییه به‌به‌رهه‌م هێنانی ئاستی دیموكراتیزه‌بوون.؟!.\nئاسۆ جه‌بار: له‌هه‌ر شوێنێكدا سه‌روه‌ری یاسا وجودی نه‌بوو، هێزه كۆنپارێز‌و ناشارستانییه‌كان ده‌بنه حاكمی ره‌ها‌و ده‌ستكراوه بۆ كۆنترۆڵكردن‌و داگیركردنی كۆمه‌ڵگه‌و سه‌رچاوه مرۆیی‌و شارستانییه‌كان.\nله‌كوردستاندا شتێك نییه به‌ناوی ململانێوه، له‌بری ململانێ دژایه‌تیكردن‌و ركه‌به‌رایه‌تی‌و هه‌ڕه‌شه‌كردن‌و كوشتنی جیاوازییه‌كان‌و هه‌مه‌ڕه‌نگییه‌كان بوونه‌ته ئه‌خلاق‌و شتگه‌لێكی سروشتی‌و یاسایی‌و سیاسی‌و ئابووری.\nجیاوازی گه‌وره هه‌یه له‌نێوان كۆمه‌ڵگه‌ی زیندوو و كۆمه‌ڵگه‌ی مردوودا، هه‌ر له‌رووی فه‌رهه‌نگییه‌وه تاده‌گاته مۆرال‌و تاده‌گاته روانین‌و دنیابینی‌و هه‌ست‌و درك‌و زه‌وق‌و چه‌شه‌ی كولتوری‌و ئیستاتیكی‌و تاده‌گاته فه‌نتازیا‌و بیركردنه‌وه‌و گۆڕان‌و وه‌رچه‌رخانی گه‌وره. كۆمه‌ڵگه‌ی زیندوو كۆمه‌ڵگه‌یه‌كی پڕ له‌گۆڕانكاری‌و كار‌و كاریگه‌ریی هزر‌و روانینه ناكۆك‌و ته‌با‌و جیاوازه‌كانه، واته كۆمه‌ڵگه‌یه‌كی ماڵتی روانین‌و فره جیهانبینییه، به‌ڵام كۆمه‌ڵگه‌ی مردوو ته‌واو جیاوازتره به‌ئه‌ندازه‌یه‌ك كۆمه‌ڵگه‌یه‌كی وه‌كیه‌ك بیركه‌ره‌وه، وه‌كیه‌ك تێڕوانین‌و وه‌كیه‌ك ته‌ماشاكردنی دنیا‌و، دواجار كۆمه‌ڵگه‌یه‌كه بۆ كوشتنی جیاوازییه‌كان، بۆنمونه كۆمه‌ڵگه‌ی ژێر ده‌سه‌ڵاتی دیكتاتۆره‌كان یان تۆتالیتارییه‌كان یان ده‌سه‌ڵاته مه‌زهه‌بگه‌را‌و حیزبسالاراكان رووت ده‌كرێنه‌وه له‌ئه‌كتیڤتی‌و جیاوازی‌و ئه‌بستراكت ده‌كرێن بۆ تاكه‌یه‌ك دنیابینی هاوشێوه‌و هاومه‌به‌ست‌و هاوئیراده، واته دروستكردنی كۆمه‌ڵگه‌یه‌كی وه‌كیه‌كی له‌كوتله‌یه‌كی كۆنكرێتی سیاسی‌و ئابوری‌و رۆشنبیری‌و فه‌رهه‌نگیدا. هاوكات له‌و كۆمه‌ڵگایه‌نه‌شدا كه گه‌نده‌ڵی‌و راوڕوتی حیزبی‌و عه‌نته‌ریاتی مافیاگه‌ری حیزبی ده‌گاته دوا ترۆپكی چێژی داگیركردن‌و ده‌ره‌به‌گخوازی‌و پاڵه‌وانبازیی ناعه‌داله‌تی تائه‌وپه‌ری دامركانه‌وه‌ی زه‌وقی ده‌ره‌به‌گخوازیی حیزبی‌و به‌تاڵكردنه‌وه‌ی ژیان له‌به‌ها‌و نرخه مرۆیی‌و شارستانی‌و روحییه‌كان، ده‌ره‌نجام خولقاندنی كۆمه‌ڵگه‌یه‌كی مردووه، واته خولقاندنی رووبه‌رێكی گه‌وره له‌بێبایه‌خی‌و كوشتنی گۆڕانكاری‌و ئیراده‌و دنیابینییه جیاوازه‌كان، روبه‌رێك لێوانلێو له‌كۆنخوازی، به‌ڵام خاڵی له‌گۆڕانكاریی نوێ‌و وه‌رچه‌رخانی فه‌رهه‌نگی‌و گه‌شه‌ی شارستانی.\nكۆمه‌ڵگه‌ی كوردیی هوشیار‌و به ئاگایه له‌و هه‌موو گه‌نده‌ڵی‌و نادادپه‌روه‌ریی‌و نائینسانیه‌ت‌و ناشارستانییه‌ی كه ده‌رحه‌قی ده‌كرێت‌و تێده‌گات له‌و هه‌موو راوڕووت‌و تاڵانییه‌ی كه حیزب‌و تاقمه مافیاییه‌كان ناو حیزب‌و ده‌سه‌ڵات ئه‌نجامی ده‌ده‌ن، كۆمه‌ڵگه تاسه‌رئێسك ده‌زانێت ماف‌و ئه‌ركه‌كانی خۆی چین‌و ئه‌ركه‌كانی حكومه‌ت‌و ده‌سه‌ڵات چین، ده‌زانێت كێن ئه‌وانه‌ی ئازادی راده‌ربڕین‌و مافه‌كانی مرۆڤ پێشێل ده‌كه‌ن‌و له رۆژنامه‌نوسان ده‌ده‌ن‌و كۆمه‌ڵگه سور ده‌زانێت كێن ئه‌و هێزه نهێنیه‌ی كه رۆژنامه‌نوسان ده‌كوژن‌و هه‌ڕه‌شه له‌زیندووه‌كان ده‌كه‌ن.\nPrevious باسێك له‌مه‌ڕ ناسیۆناڵیزم\nNext موقه‌ده‌س ….. پشکۆ ناکام


بەهۆی ڕێکنەکەوتنی لەگەڵ کورد و سونە خەریکە محەمەد تۆفیق عەلاوی لە پێکهێنانی کابینەکەی شکستدەهێنێت کە تەنها 72 کاتژمێر کاتی لەبەردەستدا ماوە، ئەندامێکی شاندەکەی هەرێمیش لەوبارەیەوە دەڵێت، دەیانزانی عەلاوی ئەمڕۆ شکستدەهێنێت، چونکە ئەو مامەڵە لەگەڵ حزبەکان ناکات و دەشیەوێت دەنگی پێبدەن.\nئەمڕۆ پێنجشەممە کابینەکەى محەمەد تۆفیق عەلاوى بەبێ ڕەزامەندى زۆرێک لە لایەنە سیاسیەکانى کورد و سونە و بەشێک لە شیعە برایە پەرلەمانى عێراق، بەڵام شکستى هێنا لە تێپەڕاندنى و بڕیارە ڕۆژی شەممە دووبارە دانیشتنی پەرلەمان لەسەر ئەو پرسە بەڕێوەبچێت.\nسەعدی ئەحمەد پیرە، ئەندامی شاندی دانوستانکاری هەرێم بۆ ڕێککەوتن لەسەر پێکهێنانی کابینەی نوێی حکومەتی هەرێم بە ناس کوردی ڕاگەیاند: “دەمانزانی ئەمڕۆ عەلاوی شکستدەهێنێت، چونکە ئەو نایەوێت هاوکاری لەگەڵ حزبەکان بکات و کاندیدی حزبەکان قبوڵ ناکات، کەواتە حزبەکانیش دەنگی پێنادەن”.\nوتیشی: “حزبەکان دەنگ بە کێ بدەن؟، ئەو دوێنێ ناوی کاندیدەکانی داوە بە لایەنەکان، ئەوان چۆن فریا دەکەون ئەو هەموو سیڤییە بخوێننەوە و بزانن دەنگ بەکێ بدەن”.\nپیرە ئاماژەی بەوەشكرد، لایەنێکی دیکەی شکستهێنانی ئەمڕۆی عەلاوی هەڕەشەکانی هەندێک لە کەسایەتییە سیاسییەکان و حزبەکان بوون کە جێگەی مەترسی بوون، بەتایبەتی هەڕەشەی سەدرییەکان کەم نەبوو.\nعەلاوی تەنها 72 کاتژمێر مۆڵەتی ماوە و کاتەکان زۆر خێرا لەبەردەمیدا تێپەڕین و زۆرینەى لایەنە سیاسیەکانى بۆ ڕازى نەکرا تا دەنگ بە کابینەکەى بدەن، هەربۆیە ئێستا دەیەوێت هەرچۆنێک بێت دەنگ بە کابینەکەی بدرێت، سەرچاوەیەکى پەرلەمانى عێراق کە داواى کردوە ناوەکەى ئاشکرا نەکرێت بە “ناس”ى وت: “ئەمڕۆ پەرلەمانتاران داوایانکردوە دانیشتنەکە دوابخرێت، بەڵام حەسەن کەریم کەعبى، جێگرى یەکەمى سەرۆکى پەرلەمان ڕەتیکردوەتەوە، کوتلەکان کەوتونەتە گفتوگۆیەکى توندەوە دواتر زەنگى پەرلەمان لێیداوە بۆ ئەوەى پەرلەمانتاران ئامادەبن لە هۆڵى کۆبونەوە”.\nڕۆژى چوارشەممە کە تەنها چەند کاتژمێرێکى مابوو بۆ دانیشتنى پەرلەمانى عێراق بۆ تێپەڕاندنى کابینەکەى محەمەد تۆفیق عەلاوى خۆپیشاندەرانى مەیدانەکانى خۆپیشاندان لەشارەکانى کەربەلا و بەغداو چەندین شارى ترى عێراق دروشمیان دژى دواخستى داواکاریەکانى خۆپیشاندەران بەرزکردەوە و یەکێک لە دروشمەکان نامەیەکى عەلى سیستانى مەرجەعى باڵاى ئایینى شیعە بوو کە تێیدا نوسرابوو: “ئەگەر ئەوانەى دەسەڵاتیان بەدەستەوەیە وا دەزانن کە دەتوانن بە دواخستن لە چاکسازى ڕاستەقینە خۆیان بدزنەوە ئەوە لە خەیاڵدا دەژین”.\nسەرەڕاى داواکارى خۆپیشاندەران و مەرجەعەکان و چەندین کەسایەتى عێراقى، بەڵام عەلاوى بەدەستبەتاڵى گەڕایەوە، ئەوەش بەهۆى ناکۆکیەکانى ناو پەرلەمان و ناکۆکى نێوان محەمەد حەلبوسى، سەرۆکى پەرلەمان و حەسەن کەعبى جێگرى یەکەمى، بەهۆى ئەوەشەوە دانیشتنەکە دواخرا بۆ ڕۆژى شەممەى داهاتوو، چونکە بەشێکى زۆرى پەرلەمان لەناو هەوڵى دانیشتنەکەدا ئامادەنەبون و ڕێژەى یاسایى تەواو نەکرا، لاى خۆشیەوە فالح عیساوى وتەبێژى هاوپەیمانى هێزە عێراقیەکان ئاشکرایکردوە، پەرلەمانتارەکانى ئەوانیش لەدانیشتنەکەدا ئامادەنەبون و ئەوەى کە دەوترێت ئامادە دەبن بەڵام دەنگ نادەن دورە لەراستیەوە.\nلەلایەکى ترەوە کەریم علێوى، سەرکردە لە هاوپەیمانى فەتح ئەوەى ئاشکرا کردوە: “هێزە شیعیەکان کۆبونەوەیەک ئەنجام دەدەن بۆ یەکلاکردنەوەى تێپەڕاندنى کابینەکەى محەمەد تۆفیق عەلاوى لە رۆژى شەممە، ئیرادەیەک لەلایەن هێزە شیعى و سونیەکانەوە هەیە بۆ تێپەڕاندنى کابینەکە هەروەها هەندیک لە هیزە سونى و کوردیەکان تێپەڕاندنى ڕەتدەکەنەوە چونکە پۆستیان بەدەستنەهێناوە، ئەو پەرلەمانتارە نەشیشاردەوە کە هەندیک پەرلەمانتارى کورد و سونە دەنگ بە حکومەتەکەى عەلاوى دەدەن و پێشبینیش دەکات دانیشتنى ڕۆژى شەممە دەنگ لەسەر کابینەکە بدرێت”.\nئەمڕۆ جگە لە چەند پەرلەمانتارێکی فراکسیۆنەکانی گۆڕان، کۆمەڵ، یەکگرتوو و ئایندە کە شەش پەرلەمانتار بوون، سەرجەم هێزە کوردییەکان پێکەوە بەشداری دانیشتنەکەیان نەکرد.\nدەربارەی کۆتا بڕیاری کورد لەوبارەیەوە، سەعدی پیرە ئاماژەی بەوەکرد، دوور لە ڕاگەیاندن گفتوگۆکانی خۆیان بەردەوام دەبێت و تاوەکو ڕۆژی شەممە بڕیار دەدەن کە چی بکەن.\nهاوکات زیا پترۆس کە ئەندامێکی دیکەی شاندی دانوستانکاری هەرێمە بۆ ناس کورد وتی: “هێشتا زووە باس لەوە بکەین و ئەوە ئەگەرە، ناکرێت باس لە ڕوودانی ئەگەر بکەین، هەرکات ئەوە ڕوویدا ئەوکات لەوبارەیەوە بڕیاردەدەن”.\nباسی لەوەشکرد: ” پێویستە عەلاوی نەرمى بنوێنێت بۆ ئەوەى دەنگ بە کابینەکەى بدرێت و سەرجەم گرێکوێرەکان بکرێنەوە و پێویستە ڕاوێژ بە کورد بکات لە دیاریکردنى وەزیرەکانى، هەروەها چەند کێشەیەک لە بابەتى موچەى فەرمانبەران و بودجەو چەند بابەتێکى تر هەیە کە لە کۆبونەوەى یەکەم لەگەڵیدا بەڵێنى چارەسەرکردنى دا”.\nهەر لەدوای دواخستنی دانیشتنەکەش حەسەن ئاڵی، پەرلەمانتاری کورد لە بەغدا بۆ ناس کورد وتی: “ئەگەر عەلاوی بەمشێوەیە مامەڵە بکات، ئەوا رۆژی شەممەش شکستدەهێنێت و کابینەکەی تێناپەڕێت و دەبێت بکشێتەوە”.\nزیا پترۆس ڕوونیکردەوە، ئەگەر عەلاوی شکستبهێنێت، ئەوا پرسەکە دەگەڕێتەوە لای بەرهەم ساڵح، سەرۆککۆماری عێراق و دەبێت لە ماوەی 15 ڕۆژدا کەسێکی دیکە ڕابسپێرێت بۆ پێکهێنانی کابینەکە.\nوتیشی، پاشان ئەو کەسە نوێیەش مانگێکی لەبەردەمدا دەبێت بۆ گفتوگۆکردن لەگەڵ لایەنە سیاسییەکان و پێکهێنانی کابینەکەی.\n17:26 یه‌ك شه‌ممه 01 ئادار 2020\nدانیشتنی په‌رله‌مانی عێراق بۆ متمانه‌دان به كابینه‌كه‌ی عه‌لاوی بۆ كاتێكی نادیار دواخرا


ئایا هەرگیز ڤایرۆسی کۆرۆنا کۆتاییپێدێت؟\nئایا هەرگیز ڤایرۆسی کۆرۆنا کۆتاییپێدێت؟ ئەمە پرسیارێکە لە هزری هەمواندایە لە کاتێکدا دەبیننتا جۆرێکی ڤایرۆسەکە دەڕوات، جۆرێکی دیکە سەر هەڵدەدات. دوێنی دەڵتا یەخەی خەڵکی گرتبوو، ئەمڕۆ ملیۆنان کەس هەڵگری ئۆمیکرۆنن.\nکارستان سی کۆنین، پرۆفیسۆری بەشی پەتاناسی لە بەشی تەندروستی گشتی لە زانکۆی بەناوبانگی هارڤارد لە ئەمەریکا، دەڵێت "هەموو جارێک وا بیردەکەینەوە شتەکان باشتر دەبن، پاشان جۆرێکی دیکە دێتەوە."\nویلایەتە یەکگرتووەکانی ئەمەریکا لە هەموو وڵاتانی دیکە زیاتر نەخۆشی توشبووی بە ئۆمیکرۆن هەیە. نزیکەی ملیۆن و نیوێک خەڵک تەنیا ڕۆژی دووشەممە توشبوون، ئەمەش بەرزترین رێژەیە لە جیهاندا.\nنادڵنیایی و نیگەرانی کاریگەری دەروونی خراپی لەسەر خەڵکی جێهێشتووە کە دەپرسن ئایا ئەم ڤایرۆسە نەگریسەمان هەرگیز لە کۆڵدەبێتەوە تا بتوانین وەکو جاران ژیانێکی ئاسایی بەڕێبکەین؟\n"کەی کۆڤید-19 کۆتایی پێدێت؟" ئەمە سەردێڕی راپۆرتێکی ئەم مانگەی کۆمپانیای مکینزی بوو، کە کۆمپانیایەکی راوێژکاری بەڕێوەبردنە لە ئەمەریکا. کۆڤید-١٩ ناوێکی دیکەیە بۆ ڤایرۆسی کۆرۆنا. راپۆرتەکە دەڵێت ڤایرۆسی کوڕۆنا بەخێراییەکی سەرسوڕهێنەر دەتوانێت خۆی دروستبکاتەوە و جۆری نوێ بخاتەوە.\nئەمەش دکتۆر دەیڤد ئارۆنۆف، پسپۆڕی پزیشکی لە زانکۆی ئیندیانا، ی نیگەران کردووە. دکتۆر دەیڤد دەڵێت ئەم نەخۆشییە وەکو لێخوڕینی ئۆتۆمبیلێک وایە لە کەشوهەوایەکی خراپدا. دەڵێت، "هەرچەندە ئۆتۆمبیلەکەمان باشترین لایتی پێشەوەی هەبێت، هێشتا ناتوانین لەنێو تەمەکەدا ببینن. بەواتایەکی دیکە، لەراستیدا نازانین ئایا جۆرێکی دیکەی ڤایرۆسەکە دەکرێت پشێویەکی زۆر بخاتەوە یاخود نا."\nدکتۆر لوسی ماکبراید، پزیشک لە واشنتۆنی پایتەخت، دەڵێت "پێموایە خەڵکی هێواش هێواش دەرک بەوەدەکەن کە دەبێت فێربن لەگەڵیدا بژین، چونکە ڤایرۆسەکە ناڕوات."\nلە دیدارێکدا لەگەڵ دەنگی ئەمەریکا، گوتی رەنگە وەکو نەخۆشییە بەربڵاوەکانی دیکەی هاوشێوەی هەڵامەت هەمیشە بمێنێت و ناچاربین ساڵانە ڤاکسین وەربگرین تا خۆمانی لێبپارێزین.\nکریستین رونیان، مامۆستای بەشی پزیشکی خێزانی و تەندروستی کۆمەڵگا لە زانکۆی ماساچوسێتس پێشبینی دەکات ئامیکرۆن لە کۆتایی مانگی یەکدا بگاتە لوتکە و ئیدی حاڵەتەکان بەرەو کەمبوونەوە بچن.\nرۆنیان گوتی، "جۆرێک لە ڕەشبینی دروست بووە کە ئەم [ڤایرۆسە] بەم نزیکانە ناڕوات."\nدێبرا بڵۆک، دەنگی ئەمەریکا


ئیمبراتۆر و مامە کوردەی هەنجیر روێن.. و: رەزا شـوان – Giareng\nلە یه‌ك شه‌ممه - 20 12 2020\nئەو دەوڵەتەی ئێستا بە تورکیا ناودەبرێ، وڵاتی تورکان نییە، وڵاتی رەسەنی نەتـەوەی کورد و یۆنانی و ئەرمەنییەکانە. عوسمانییە تورکەکان داگیریان کرد و لە دواییدا ناویان لێنا تورکیا. شاری ( قـوستەنتینیە) کە هـاوسنورە لەگەڵ باکـوری کوردستانـدا، لە لایەن گریکەکـان (یۆنـانییە کۆنەکـان) ەوە، لە ساڵی (٦٦٠)ی پێش زاینی دروستکـرا، دوایش بو بە پایتەخـتێک لە پایتەختەکـانی ئیمبراتـۆریەتی رۆمـانی. تورکەکان کە داگـیریان کرد ناویان گـۆڕی و ناویان لـێنا “ئەستەمبوڵ”.\nنامیلکەی (لێداونە سیاسییەکانی هاوڕێی تێکۆشەر مستەفا شڵماشی)\nڕۆژنامه‌ی کوردستان ژمارە ٧٨٨ لە ژێر چاپ هاته‌ده‌ر.


كفری.. تەقینەوەی بۆمبێك كوژران و برینداربوونی لێكەوتەوە – تۆڕی میدیایی خەڵک\n2021/01/12 - 9:41 PM\nئیوارەی ئەمڕۆ لەگوندێكی سنووری شارۆچكەی كفری لەسنووری گەرمیان بۆمبێك تەقیوەتەوە و كەسێك گیانی لەدەستدا و یەكێكی تریش بریندارە.\nبەپێی زانیارییەكان، لە گوندی بەلەكەی خوارووی شارەدێی زنانەی سەر بە شارۆچكەی كفری بۆمبێك بەدوو هاووڵاتیدا تەقیوەتەوە. یەكێك لەو هاووڵاتیانە دەست بەجێ گیانیلەدەستداوە و ئەوی تریشیان برینداربووە.\nهێزە ئەمنییەكان چوونەتە شوێنی ڕووداوەكە و بریندارەكەش ڕەوانەی نەخۆشخانەی فریاكەوتنی شەهید هەژار كراوە لە كەلار.\nیەكێتی ئەوروپا: پێویستە ئێران پیتاندنی یۆرانیۆم ڕابگرێت\nزەریف: سزاكانی ئەمریكا زیانی بە گەلی ئێران گەیاندووە\nداواكاری گشتی هەرێم: بەلاڕێدابردنی خۆپێشاندان دەچێتە قاڵبی ئاژاوەگێڕی و دەبێت سزابدرێن\nڕووداوێكی هاتووچۆ برینداربوونی 12ی كەسی لێكەوتەوە


جاک دیلان گرەیزەر - ویکیپیدیا، ئینسایکڵۆپیدیای ئازاد\nجاک دیلان گرەیزەر (لەدایکبووی ٣ی ئەیلوولی ٢٠٠٣) ئەکتەرێکی ئەمریکییە. ڕۆڵی ئێدی کاسبراکی گێڕاوە، لە فیلمی It کە لە ڕۆمانەکەی ستیڤن کینگەوە وەرگیراوە، و دووبارە ڕۆڵەکەی گێڕاوەتەوە لە پاشھاتی ٢٠١٩ەکەی. ڕۆڵی سەرەکی ھەبووە لە زنجیرەی Me, Myself, and Iی سی بی ئێسدا، ھەروەھا ڕۆڵی فرێدی فریمانی بەرجەستەکردووە لە فیلمی شازام!ی گەردوونی درێژکراوەی دی سیدا، و ڕۆڵی فرەیزەر ویڵسنی گێڕاوە لە زنجیرە تەلەڤیزیۆنی درامی ٢٠٢٠ی ئێچ بی ئۆ و سکای ئەتڵانتیکی We Are Who We Are. ھەروەھا ڕۆڵی دەنگی ئالبێرتۆی گێڕاوە لە فیلمی ٢٠٢١ی دیزنی و پیکساری Luca.\nگرەیزەر لە وەندەرکۆنی ٢٠١٩\n(٢٠٠٣-0٩-0٣) ٣ی ئەیلوولی ٢٠٠٣ (تەمەن ١٨ )\nلۆس ئانجلەس، کالیفۆرنیا، ویلایەتە یەکگرتووەکانی ئەمریکا\nبرایەن گرەیزەر (مام)\n٢ وێنەی گشتی\nژیانی سەرەتایی و پەروەردەدەستکاری\nگرەیزەر لە لۆس ئانجلەس، کالیفۆرنیا لەدایکبووە، کوڕی ھەردوو ئەنجێلا لافێڤەر و گاڤین گرەیزەر، ئەکتەرێک.[سەرچاوەی باوەڕپێنەکراو؟] مامی، برایەن گرەیزەر، بەرھەمھێنەرە. گرەیزەر یاریدەدەری خوێندکارە ھەژارەکان دەکات لە قوتابخانەی ئادێڕڵێی بۆ ھونەرەکانی نواندن لە پەسیفیک پالیسەیدس، کە خوێندکارێکی پێشووی ئەوێیە. ساڵانە یارمەتی دوو خوێندکار دەدات.\nلە ٢٠١٨دا، ھۆلیوود ڕیپۆرتەر گرەیزەری بەیەکێک لە ٣٠ باشترین ئەستێرە خوار تەمەن ١٨ ساڵەکان دانا.\nلە تەممووزی ٢٠٢١دا، گرەیزەر لە پەخشێکی ڕاستەوخۆی ئینستاگرامدا بە دووڕەگەزخواز خۆی ئاشکراکرد.\nگرەیزەر لە کۆمیک-کۆنی سان دیێگۆی ٢٠١٨\n٢٠١٥ Tales of Halloween جۆوی سترەینجەری گەنج \n٢٠١٧ It ئێدی کاسبراک \nScales: Mermaids Are Real ئادەم ویڵتس \n٢٠١٨ Beautiful Boy نیک شێفی ١٢ ساڵ \n٢٠١٩ شازام! فرێدی فریمان \nIt Chapter Two ئێدی کاسبراکی گەنج \n٢٠٢٠ Don't Tell A Soul جۆوی چامبڵیس \n٢٠٢١ Luca ئالبێرتۆ سکۆرفانۆ (دەنگ) \nRon's Gone Wrong باڕنی (دەنگ) \n٢٠٢٣ شازام! تووڕەیی خوداکان فرێدی فریمان لەوێنەگرتندایە \n٢٠١٤ Greatest Event in Television کوڕ ئەڵقەی: "Bosom Buddies" \n٢٠١٥ Comedy Bang! Bang! کایدن ئۆکەرمان ئەڵقەی: "Jesse Tyler Ferguson Wears a Brown Checked Shirt and Stripey Socks" \n٢٠١٧–٢٠١٨ Me, Myself, and I ئەلێکس ڕایڵیی گەنج ١٠ ئەڵقە \n٢٠١٨ Speechless ڕێڤ ئەڵقەی: "E-I-- EIGHTEEN" \n٢٠١٩ Robot Chicken فرێدی فریمان دەنگ؛ بۆ ناوھێنانی شازام! \n٢٠٢٠ We Are Who We Are فرەیزەر ویڵسن \n٢٠١٧ خەڵاتەکانی فڕایت میتەر باشترین ئەکتەر لە ڕۆڵێکی پاڵپشت It پاڵێوراو \n٢٠١٨ خەڵاتەکانی ئێم تی ڤی بۆ فیلم و تەلەڤیزیۆن باشترین تیمی سەر شاشە It براوە \n٢٠١٩ ھاوبەشییەکانی ھۆڵیوود کریتیکس نەوەی دواتری ھۆڵیوود N/A براوە \n^ "Jack Dylan Grazer fulfills big-screen destiny in "IT"". The Calabasas Courier.\n^ ئ ا ب پ ت ج چ "Jack Dylan Grazer". CBS. Archived from the original on August 15, 2017. Retrieved April 7, 2020.\n^ Carroll, Lloyd (August 24, 2017). "What's new on traditional TV". Queens Chronicle.\n^ ھەڵەی ژێدەرەکان: تاگی <ref> ھەڵە؛ ھیچ دەقێک بۆ ژێدەری glass نەدراوە\n^ ھەڵەی ژێدەرەکان: تاگی <ref> ھەڵە؛ ھیچ دەقێک بۆ ژێدەری vents نەدراوە\n^ Sandberg, Bryn Elise (August 8, 2018). "Hollywood's Top 30 Stars Under Age 18". The Hollywood Reporter. Retrieved March 21, 2019.\n^ Sam Damshenas (July 2, 2021). "Luca star Jack Dylan Grazer says he's "bi" and updates pronouns to he/they". Gay Times. Retrieved July 2, 2021.\n^ Josh Milton (July 3, 2021). "Luca star Jack Dylan Grazer just came out as bisexual in the best way". PinkNews. Retrieved July 4, 2021.\n^ ئ ا ھەڵەی ژێدەرەکان: تاگی <ref> ھەڵە؛ ھیچ دەقێک بۆ ژێدەری yahoo نەدراوە\n^ "Pixar's Luca teaser trailer gives Jacob Tremblay a sun-soaked Italian summer with sea monsters". Entertainment Weekly. Retrieved February 25, 2021.\n^ Romano, Nick (June 8, 2021). "Zach Galifianakis is the best malfunctioning robot pal in first 'Ron's Gone Wrong' trailer". Entertainment Weekly. Retrieved June 13, 2021.\n^ Ramos, Dino-Ray (August 22, 2020). "'Shazam!': Zachary Levi And Cast Reveal Title Of Sequel, Remain Tight-Lipped On Details – DC FanDome". Deadline Hollywood. Archived from the original on August 23, 2020. Retrieved May 27, 2021.\n^ "Speechless, Season 2, Episode 14 E-I-- EIGHTEEN". TV Guide. Retrieved April 7, 2020. Jack Dylan Grazer Rev\n^ "Shazam! | Robot Chicken | Adult Swim". Adult Swim. March 25, 2019. Retrieved March 25, 2019.\n^ Goldberg, Lesley (July 18, 2019). "Chloe Sevigny, Alice Braga, Kid Cudi to Star in HBO Drama From 'Call Me By Your Name' Director". The Hollywood Reporter.\n^ "2017 Full Nominees List". Fright Meter Awards.\n^ Costantino, George (June 18, 2018). "'Black Panther,' 'Stranger Things' big winners at MTV Movie & TV Awards". ABC News. Best On-Screen Team: Finn Wolfhard, Sophia Lillis, Jaeden Lieberher, Jack Dylan Grazer, Wyatt Oleff, Jeremy Ray Taylor and Chosen Jacobs, "IT"\n^ "'1917' Wins Best Picture at 3rd Annual Hollywood Critics Association Awards". Variety. January 10, 2020. Next Generation of Hollywood...Jack Dylan Grazer...\nکۆمنزی ویکیمیدیا، میدیای پەیوەندیدار بە جاک دیلان گرەیزەر تێدایە.\nجاک دیلان گرەیزەر لە بنکەدراوەی ئینتەرنێتیی فیلمەکان\nجاک دیلان گرەیزەر لە ڕاتن تۆمەیتۆز\nوەرگیراو لە «https://ckb.wikipedia.org/w/index.php?title=جاک_دیلان_گرەیزەر&oldid=808662»\nدواجار لە ١٥:٢٨ی ١١ی تەممووزی ٢٠٢١ دەستکاری کراوە\nئەم پەڕەیە دواجار لە ١٥:٢٨ی ١١ی تەممووزی ٢٠٢١ نوێ کراوەتەوە.


جۆری خزمەتگوزاریەکانی کە دابینی دەکەین..\nڤیدیۆ ئاسانتره بۆ سه‌یركردن و هه‌روه‌ها شێركردنی له تۆڕه كۆمه‌ڵایه‌تییه‌كان یاخود له یوتوب, له‌به‌ر ئه‌وه‌ی یوتوب دووه‌م تۆڕی به‌ناوبانگی گه‌ڕانه له سه‌رتاسه‌ره جیهان له دوای (گۆگڵ)ه‌وه, چه‌ناڵی یوتوبی تایبه‌ت به (كام پڕۆده‌كشن)یش زیاتر له دوو هه‌زار سه‌بسكرایبی هه‌یه له‌گه‌ڵ بوونی زیاتر له ٤٢ هه‌زار سه‌ردانیكه‌ر له تۆڕه كۆمه‌ڵایه‌تییه‌كانی ترمان\nبەرهەمهێنانی کاری تایبەتی ڤیدیۆیی بۆ دامەزراوەکان\nئه‌گه‌ر به‌ڕاستی ده‌ته‌وێت چاكسازی له هۆشیاری خه‌ڵكیدا بكه‌یت به‌رامبه‌ر به برانده‌كه‌ت, هه‌روه‌ها\nبه‌هێزكردنی ماركێتینی دیجیتاڵی كاره‌كه‌ت, ئه‌وا ئه‌و ڤیدیۆیانه ده‌توانێت كاری سه‌رسوڕهێنه‌ر به ئه‌نجام بگه‌یه‌نێت\nبەرهەمهێنانی دراما (زنجیرەی تەلەفزیۆنی)\nكۆمپانیاكه‌مان ده‌توانێت هه‌موو ئه‌و شته پێویستانه دیاریبكات كه بۆ سه‌ركه‌وتنی به‌رهه‌مهێنانی كاره‌كه‌ت پێویسته, له ده‌رهێنه‌ر, به‌رهه‌مهێنه‌ر, كه‌سانی تایبه‌ت به به‌رهه‌مهێنانی ئه‌نیمه‌یشن, فۆتۆگرافه‌ر, ئه‌كته‌ر, ئاژه‌ڵان و وه‌رگێڕه‌كان. هه‌رچییه‌كت پێویست بوو ده‌توانیت له یه‌ك شوێندا ده‌ستت بكه‌وێت\nله ڕێگای كاركردن به شێوه‌یه‌كی ورد له‌گه‌ڵتاندا, ده‌توانین بیرۆكه‌كه‌ت په‌ره پێ بده‌ین بۆخشته‌یه‌كی به‌رهه‌مهێنانی پلان بۆ داڕێژراوی ورد, كه ڕوونی و ته‌واوی نرخه‌كانیش له خۆبگرێت, به‌هۆی ئه‌وه‌شه‌وه ده‌توانیت دڵنیابیت له پێویستییه‌كانی به‌رهه‌مه‌كه‌ت و بودجه‌ی داواكراو هه‌ر له سه‌ره‌تای به‌رهه‌مهێنانییه‌وه\nکاستین (دابینکردنی ستاف و کاست کار)\nبریكاری كاستینمان په‌یوه‌ست ده‌كه‌ین به ستۆدیۆكانی ته‌له‌فیزیۆن, تۆڕه‌كانی ته‌له‌فیزیۆن, كۆمپانیاكانی به‌رهه‌مهێنانی فیلم, بریكاره‌كانی ڕیكلام و به‌هره‌داره‌كان, به‌هۆی ئه‌مه‌شه‌وه دۆزینه‌وه و به‌كارخستنی بریكارێكی گوونجاوی كاستین ئاسانتر ده‌بێت بۆمان\nبەرهەمهێنانی سینەمایی (فیلمسازی)\nپڕۆسه‌ی كاركردنمان به ڕێكخستنی پڕۆژه‌كه‌ت و سیناریۆكه‌ت ده‌ست پێده‌كات, ئه‌مه‌ش یارمه‌تیمان ده‌دات بۆ دیاریكردنی پێویستییه ته‌واوه‌كانی به‌رهه‌مهێنانی به‌رهه‌مه‌كه‌ت, له‌ڕێی ئه‌وه‌شه‌وه ده‌توانین كاریگه‌رترین چاره‌سه‌ر بدۆزینه‌وه به‌پێی ئه‌و به‌دجه‌یه‌ی كه هه‌ته\nكاتێك بابه‌ته‌كه په‌یوه‌ست ده‌بێت به گه‌یاندنی په‌یامه‌كت به بینه‌ره‌كانت, ئه‌وا ئێمه به‌هره‌داری داهێنه‌رانه و سه‌رچاوی به‌رهه‌مهێنانی ناوخۆییمان هه‌یه بۆ به‌دیهێنانی پێشبینییه‌كانت و ئه‌وه‌ی به‌كارهێنه‌ره‌كانت ده‌یه‌وێت بیپێكیت\nگرافیکی جۆڵاو (2D,3D)\nكاره ته‌كنیكییه‌كانمان بۆ گرافیكه سێ دوورییه‌كان متمانه‌پێكراون له مه‌ودا فراوانه‌كانی به‌رهه‌مهێنانه‌وه\nهه‌وڵی ته‌واو ده‌ده‌یت كه به‌پێی توانا كاری به‌رهه‌مهێنانه‌كه بێ كه‌موكوڕی بێت, ئه‌ویش له بیرۆكه و ستۆریبۆردی گوونجاوه‌وه ده‌ست پێده‌كات, هه‌وڵی ته‌واوت له‌گه‌ڵ ده‌ده‌ین بۆ به‌رهه‌مهێنانی میوزیك ڤیدیۆیه‌كی سه‌رنجڕاكێش و كاریگه‌ر.\nدابینکردنی و دۆزینەوە لۆکەیشنی وێنەگرتن\nكه‌سه پسپۆڕه‌كانمان له دۆزینه‌وه‌ی شوێنی وێنه‌گرتن ده‌توانن زۆر به نزیكه‌ی شوێنی ئیلهامبه‌خش پێشكه‌ش بكه‌ن له شوێنه ناسراوه‌كانه‌وه بۆ دوورترین خاڵه‌كانی عێراق, ئه‌گه‌ر پڕۆژه‌كه‌ت پێویستی به شتێكی تایبه‌ت بوو ئه‌وا دیده‌وانه‌كانمان به دوای شوێنێكی ته‌واو گوونجاودا ده‌گه‌ڕێن بۆ وێنه‌گرتنه‌كه‌ت\nده‌توانیت فیلمه‌كه‌ت هه‌ر ئێستا بڵاو بكه‌ینه‌وه, له‌م خزمه‌تگوزارییه‌مان هه‌موو پسپۆڕه‌كانی بڵاوكردنه‌وه‌ی فیلم و بازاڕگه‌ری و به‌رزكردنه‌وه‌ی له خۆده‌گرێت به مه‌به‌ستی فرۆشتنی فیلمه‌كه‌ت, پێویست ناكات نیگه‌رانی هیچ شتێك بیت چونكه له (كام پڕۆده‌كشن) گرنگی به هه‌ر شتێك ده‌ده‌ین كه ببێته هۆی ئه‌وه‌ی ئه‌و بڵاوكردنه‌وه‌یه بپێكێت, تۆ ته‌نها پێویسته ڕۆژی بڵاوكردنه‌وه‌كه دیاریبكه‌یت\nبەرهەمهێنانی فیلمی دۆکیومێنتاری ( بەڵگەنامەیی)\nبینه‌ره‌كانت پێویسته هه‌ست به ڕه‌سه‌نایه‌تی فیلمه به‌ڵگه‌نامه‌ییه‌كه‌ت بكه‌ن له‌گه‌ڵ ئێمه‌دا, به‌هۆی ئه‌م سه‌رنجه تایبه‌تییه‌شه‌وه كه له فیلمی به‌ڵگه‌نامه‌ییدا هه‌یه, ستۆدیۆكانمان له‌گه‌ڵ فیلمسازانی فیلمه به‌ڵگه‌نامه‌ییه‌كاندا داده‌نیشێت بۆ تێگه‌یشتن له كه‌سایه‌تییان و هه‌روه‌ها هۆكاری ئه‌وه‌ی كه بۆ كار له‌سه‌ر ئه‌و كه‌یسه ده‌كه‌ن\nكاتێك بڕیار ده‌ده‌یت كه په‌نا بۆ ڤیدیۆ ئیدیته‌رێك ببه‌یت, ئه‌وا كۆمه‌ڵه ئۆفه‌ره فراوانه جیاوازه‌كانمان ده‌توانێت به‌پێی پێویستییه تایبه‌تییه‌كانی تۆ یه‌كبگرێته‌وه\nڕێنوێنیت ده‌كه‌ین هه‌نگاو به هه‌نگاو له ته‌واوی پڕۆژه‌كه‌تدا, هه‌نگاوه‌كان ئاسانن و ئێمه‌ش هه‌میشه له پشتتین بۆ ڕێنوێنی كردنی بیرۆكه‌كانت\nگێڕانەوە و کاری دەنگی\nلای ئێمە "بەرهەم هێنان" کارێکی هونەرییە پێش ئەوەی کارێکی خزمەتگوزاریی بێت. هەر بۆیە توانای بەرز و شارەزایی ئێمە لە کوالیتی کارە بەرهەمهاتووەکانماندا ڕەنگ دەداتەوە\nبە بازاڕکردنی بەرهەمە میدیاییەکان\nمیدیا باین, گفتوگۆكردن, ڕێكخستن و په‌خشكردن یه‌كێكه له پسپۆڕییه‌كانی بریكاره‌كه‌مان, له‌گه‌ڵ ئه‌وه‌ی كه كۆمپانیاكه‌مان په‌ره پێداوه بۆ بریكارێكی به سه‌رنج و داهێنه‌رانه به‌ڵام هێشتا ڕێوشوێنه ته‌قلیدییه‌كان به‌كارده‌هێنین له خزمه‌تگوزاری میدیا باینه‌كانماندا بۆ كۆمپانیا دیاریكراوه‌كان


دوایین وەزیری كۆماری كوردستان ماڵئاوایی لە ژیان كرد - کۆمەڵەی زەحمەتکێشانی کوردستان\nدوایین وەزیری كۆماری كوردستان ماڵئاوایی لە ژیان كرد\nبە داخەوە ئاگادار كراینەوە حاجی سمایل ئاغای ئێلخانیزادە، باوكی هاوڕێ عومەری ئێلخانیزادە، سكرتێری گشتیی كۆمەڵەی زەحمەتكێشانی كوردستان لەشاری بۆكان ماڵئاوایی لە ژیان كرد.\nحاجی سمایل ئاغا، تاقانەی كۆماری كوردستان، لەكابینەی كۆماری كوردستان وەزیری رێگاوبان بووە‌و بەدوای روخانی كۆماریش هەموو تەمەنی دژی زوڵم‌و زۆری داگیركەران‌و خەمخۆری خەڵكی چەوساوەی كوردستان بووە.\nحاجی سمایل بەهۆی ژیانی خەباتكارانەی بنەماڵەكەی‌و رۆڵەكانیەوە هەموو كاتێك لە ژێر فشاری كۆماری ئیسلامیدا بووە، بەڵام سەربەرز ژیاوە‌و سەری بۆ هیچ كەس‌و لایەنێك دانەنەواند. ئەو یەكێك لەخێرخوازانی شاری بۆكان‌و ناوچەكە بووە‌و لە دروستكردنی قوتابخانە‌و خوێندنگاكان دەستێكی باڵای هەبوو و هەموو كات خەمخۆری خەڵكی ناوچەكە بووە.\nحاج ئیسماعیل سەرەڕای تەمەن و رۆژەکانی کۆتاییش، لە خوێندنەوە و بەدواداچون بۆ هەواڵ و رووداوەکان دانەبڕاوەو لە سەردەمی کۆماری کوردستانیش لە گۆڤاری نیشتمان بە ناوی خوازراوی (پشتیوان) وتار و بابەتەکانی بڵاوکردوەتەوە.\nبەداخەوە ئەمرۆ یەكشەممە 2ی جۆزەردان، حاجی سمایل ئاغای ئێلخانیزادە لە تەمەنی 114 ساڵی لە شاری بۆكان ماڵئاوایی لەژیان كرد.\nبەم بۆنەوە لەلایەن هەموو ریزەكانی كۆمەڵەوە سەرەخۆشی خۆمان ئاراستەی هاوڕێ عومەری ئێلخانیزادە‌و سەرجەم بنەماڵەكەیان‌و خەڵكی خۆشەویستی شاری بۆكان دەكەین‌و هیوادارین دواخەمی ژیانیان بێت.\n2ی جۆزەردانی 1395 – 22/5/2016\n2016/05/22 /by عەتا\nhttps://www.komala.com/wp-content/uploads/2016/05/a2.jpg 435 700 عەتا https://www.komala.com/wp-content/uploads/2014/03/logo.png عەتا2016-05-22 18:53:382016-05-22 20:12:46دوایین وەزیری كۆماری كوردستان ماڵئاوایی لە ژیان كرد\nوەفدێَكی كەجەكە سەردانی پەیوەندییەكانی كۆمەڵەیان لەسلێمانی كرد... كۆمەڵە بە بۆنەی ماڵئاوایی لە ژیانكردنی حاج سمایل ئاغا ئێلخانیزادە رێوڕەسمێك سا...


گفتووگۆ له‌گه‌ڵ سه‌ڵاح جه‌لال – Denegkan\nگفتووگۆ له‌گه‌ڵ سه‌ڵاح جه‌لال\nbyسه‌ڵاح\tDecember 10, 2010\tئەدەب\nشیكاری كردنی شۆڕشی كورد له كتێبی (ئاوێنه‌ی بوركانی ژه‌نه‌راڵ)سه‌لاح جه‌لالدا\nسه‌لاح جه‌لال یه‌كێكه له‌و قه‌ڵه‌مانه‌ی ساڵانێكه‌خزمه‌تی نوسین و ئه‌ده‌بی كوردی ده‌كات و خاوه‌نی چه‌ندین نوسین و كتێب و قه‌سیده‌ی كوردی و عه‌ره‌بییه، ئه‌و جگه له‌وه‌ی كۆمه‌ڵێك به‌رهه‌می به زمانی كوردی هه‌یه و خاوه‌نی رێچكه‌یه‌كی تایبه‌تی خۆیه‌تی له نوسینی كوردیدا، له ناوه‌ندی عه‌ره‌بیشدا ناوێكی دیاری هه‌یه و نوسینه‌كانی له زۆربه‌ی رۆژنامه ئه‌ده‌بی و سیاسیه‌كانی ولاتانی عه‌ره‌بیدا بڵاوده‌كرێته‌وه به تایبه‌ت رۆژنامه عێراقیه‌كانی وه‌ك الادیب و المشرق و المۆتمر به‌م دواییانه كتێبێكی نوێی به شێوه‌ی رۆمان بڵاوكردۆته‌وه به‌ناوی (ئاوێنه‌ی بوركانی ژه‌نه‌راڵ)كه‌زیاتر گه‌رانه‌وه و شیكاریكردنی مێژوی شۆڕشی كوردی بو له سه‌رده‌مه‌كانی پێشوتردا.\nشه‌قام، په‌یوه‌ندی نێوان نوسه‌ر و خوێنه‌ری كورد له چی ئاستێكدا ده‌بینیت؟\nسه‌لاح جه‌لال، پانتاییه‌كی فراوان له‌م نێوه‌نده‌دا هه‌یه، ئاسته‌كانی خوێنه‌ر+نوسه‌ر+ده‌ق، له‌و پرۆسه گرنگه‌ی مه‌عرفیه‌دا كه له‌م پانتاییه‌دا به‌رجه‌سته ده‌بێت،كه واتای داهێنان ده‌گرێته خۆی، شیكردنه‌وه‌ی ئه‌م ئاسته گرنگانه توێژینه‌وه‌ی قوڵی گه‌ره‌كه(رۆلانبارت) له گوتاری مه‌رگی نوسه‌ردا سه‌ربه‌خۆیی ده‌ق له كۆتایی هاتنی په‌یوه‌ندی كتوپڕی نوسه‌ر به ده‌قه‌وه ده‌رده‌خات.\nنوسه‌ر به‌پاشخانێكی ڕۆشنبیری فراوانه‌وه ده‌نوسێت و خوێنه‌ر كه ده‌خوێنێته‌وه. ئه‌مه‌ش جیاوازی خوێنه‌ری خۆرئاوایه به خۆرهه‌ڵاته‌وه كه ئه‌و زه‌مینه‌یه‌كی ته‌واوی بۆ ره‌خساوه له هه‌موو بواره‌كانه‌وه و پاشخانێكی مه‌عریفی قوڵی هه‌یه، ئه‌میش به پێچه‌وانه‌وه و ته‌نگه‌ژه‌ی ژیانیش ڕوانینی گرتووه، بۆیه‌ش ئاستی خوێنه‌ر له‌و تاڵه ده‌زووه‌وه دیاریده‌كرێت كه وه‌ك خوێنه‌رێكی هه‌ڵبژارده له پانتاییی داهێناندا ده‌بینرێته‌وه، زۆر له تیئورزانان شیكردنه‌وه‌یان بۆ كردوه ، لای (عه‌لی حه‌رب )(خوینه‌ر ئه‌وه‌یه، یه‌كه‌م شایه‌تحاڵێكه ده‌بینێت و ده‌بیستێت ،ئه‌ند ێشه ده‌كات و خۆی ده‌نوێنێ ،تێده‌گات و نرخی ده‌زانێ ،وه هیچ نرخ زانینێك به‌بێ گه‌واهی ناكرێت، وه خوێنه‌ر دوه‌م شیكه‌ره‌وه و لێكده‌ره‌وه‌یه،ڕوداوه‌كان شیده‌كاته‌وه به‌ئه‌ندازه‌ی لێكدانه‌وه‌ی گوتراوه‌كان ،وه هیچ تێگه‌یشتنێك نییه به‌بێ شیكردنه‌وه یان لێكدانه‌وه، له‌دوا جاردا خوێنه‌ر بریتییه له‌ڕاڤه كار و هه‌ڵوه‌شێنه‌ر- اوهام النخبه /ل33\nبه‌م شێوه‌یه ئاستی خوێنه‌ر ده‌رده‌كه‌وێت كه په‌یوه‌ندیه‌كان له‌سه‌رئاستی به‌رهه‌مهێنان یه‌كده‌گرێته‌وه له‌و پێگه‌یشتنه یه‌كه ئه‌ده‌بیه‌ی كه پێك ده‌هێنرێت، ئه‌م پرۆژه‌یه بریتیه له قۆناغه‌كانی گه‌شه كردن و نوێگه‌ری و خستنه سه‌ر و دۆزینه‌وه.ئاسته‌كانی خوێنه‌ر وه‌ك ئه‌وه‌ی بولدیمان پۆلینی ده‌كات: ئه‌و خوده‌ی بڕیار ده‌دات، ئه‌و خوده‌ی كه ده‌خوێنێته‌وه، ئه‌و خوده‌ی كه ده‌نوسێت، ئه‌و خوده‌ی خودی خۆی ده‌خوێنێته‌وه، پاشان دامه‌زراندنی یه‌كێتی هۆشیاری ئه‌ده‌بی پێك ده‌هێنن، ئه‌مه‌ش ده‌رخستنی ئاسته‌كانی خوێنه‌ر و ده‌ق و نوسه‌ر ، كه له ئاراسته‌كردنی ئه‌و به‌رهه‌مهێنانه‌وه سه‌رچاوه ده‌گرن له پرۆژه‌ی ره‌خنه‌و لێكۆڵینه‌وه و توێژینه‌وه‌دا ده‌رده‌كه‌ون.ئه‌مه‌ش ده‌یان پرسیاری سه‌رسوڕهێنه‌ر بۆ ئێمه به‌رجه‌سته ده‌كات،له‌گه‌ڵ ئه‌وه‌شدا تا راده‌یه‌كی باش له په‌یوه‌ندیه‌كانی رۆشنبیری كوردیدا سه‌ره‌تایه‌كی باش له نوسه‌ر و خوێنه‌ر هه‌یه، به‌ره و یه‌كه‌یه‌كی هۆشمه‌ندی ئه‌ده‌بی.\n– شه‌قام، له‌م دوایانه‌دا ڕۆمانی ئاوێنه‌ی بوركانی ژه‌نه‌ڕاڵ بڵاوكرایه‌وه بیرۆكه‌ی نوسینی ئه‌م ڕۆمانه ده‌گه‌ڕێته‌وه بۆ چی ؟.\nسه‌لاح جه‌لال، ئاڵۆزی و نادیاری و چه‌رچه‌فی خوێناوی مێژووی كورد له‌هه‌موو بواره‌كاندا بۆشایی و پرسیاری سه‌رسوڕهێنه‌ریان سازاندووه، به‌تایبه‌تی ئه‌م سه‌ده‌یه كه‌موگناتیزی گۆڕانكاریه‌كان بوو، بۆیه حه‌زمكرد ڕۆمانێك بنوسم كه ره‌نگدانه‌وه‌ی هاوارو شوناسی كورد بێت، بۆ ئه‌مه‌ش ڕۆڵی بارزانی له‌و مێژوه‌دا كه‌سه‌ده‌ی وه‌رچه‌رخان گۆڕانكاریه‌كانه و ئه‌ویش سه‌ركردایه‌تی ئه‌و كه‌شتیه بێئامانه‌ی شۆڕشی كردووه، بۆ ماف و سه‌ربه‌ستی كورد،كه باوكی رۆحی نه‌ته‌وه‌ی كورده و توانی ببێته پێشه‌نگی خه‌بات و ده‌ستكه‌وت و خاڵی گۆڕانكاری، ئیتر وه‌ك گوڵ و گوڵدان پڕۆژه‌ی ڕۆمانه‌كه‌یان پێك هێنا.\n-شه‌قام، ئه‌م ڕۆمانه به‌ڵگه‌و واتای مێژویی زۆر هه‌ڵگرتووه تاچه‌ند ده‌توانین به‌سه‌رچاوه‌یه‌كی بزانین بۆ نه‌و ڕوداوانه‌ی له‌ڕبردودا رویانداوه؟\nسه‌لاح جه‌لال، ئێستا هه‌میشه له‌سه‌ر ڕبردوو بونیاد نراوه ئاینده‌ش ئاسۆی ئه‌م دوو تیشكه‌ی به‌رده‌كه‌وێت، (ڕابوردو/ئێستا ئاینده) وه‌ك كرداری(تناصیه) به‌یه‌كا چڕژانی ده‌قه‌كان پڕۆسیسی په‌یوه‌ندیان به‌یه‌كه‌وه‌هه‌یه، ڕبوردو له‌م ڕۆمانه‌دا له‌ئێستادا ده‌گه‌ڕێته‌وه، وه‌ك كاری هه‌ر ڕۆمانێكی تر كه به‌ئێستا ده‌ست پێده‌كات، چنین و ڕوداوی ڕۆمانه‌كه‌ش هیواو خه‌یاڵ و گیانفیدایی و خه‌بات كه‌داوای سه‌ربه‌ستی و مافی نه‌ته‌وه‌یه‌كه و نامۆیی و ونبون و ئاماده‌بون پێشبینیین بۆ ئاینده ، له هه‌مو بوار و ئاستێكه‌وه تیشكخستنه له‌سه‌ر ئاینده‌یه، ئه‌و مێژوه‌ش له‌گوتارو زمانی ڕۆماندا شێوازێكی تری هه‌ڵگرتووه، ده‌لاله‌ت و هێماو ئاماژه‌و وێنه‌ی هونه‌ری و كاره‌كانی تری ڕۆمانه‌كه توانیویانه له‌ڕێی زمانێكی تازه‌وه ئاسۆ به‌خشیه‌كی ته‌واو ده‌ربخه‌ن، زه‌مه‌نی ڕۆمانه‌كه ئه‌و چركه‌ساته‌یه كه پزیشكه‌كه شریقه‌كه‌ی به‌ده‌سته‌وه‌یه و له ئه‌مریكاوه زه‌مه‌نی شۆڕشی نه‌ته‌وه‌یه‌كی تری تیادا ده‌گه‌ڕێته‌وه، كه كوردستانه، كه روداوه‌كان دیاری كراو نین و ته‌نیاوه‌ك ئه‌وه ده‌ناسرێنه‌وه كه‌تایبه‌تمه‌ندێتی كه‌سێتی ڕۆمانه‌كه‌و ڕوداوه مێژوییه‌كانی كوردو شۆڕشه‌كه‌یه‌تی، كه پێویسته له‌مێژودا بگه‌ڕێین بۆ (كات شوێن)ی زۆربه‌ی ڕوداوه‌كان، گۆڕانكاریه‌كی گه‌وره له‌زه‌مه‌ن و شوێندا كراوه، له‌ڕوداوه‌كاندا له‌پچڕ پچڕی چیرۆكه‌كاندا له‌زماندا له‌هونه‌ری ڕۆمانه‌كه كه‌من زۆربه‌ی ڕوداوه‌كانم كه‌رت كردووه له‌به‌رگی دووهه‌مدا به‌چه‌ند كه‌رتیه‌كی تره‌وه ده‌گێڕدرێنه‌وه، كه‌خوێنه‌ر دوای هه‌ر به‌رگێك و دوای هه‌ردو به‌رگه‌كه ده‌بێت مۆنتاژیان بكاته‌وه، (نمه‌ی باران شوشه‌ی په‌نجه‌ره‌كه‌ی گرتبوو، سه‌ره‌تاو كۆتایی ڕۆمانه‌كه‌یه، كه‌ده‌یه‌ها ڕمز و ده‌لاله‌تی ئاسۆییان هه‌یه له‌هه‌موو بوارو ئاسۆكانه‌وه.\nشه‌قام، ڕۆمان تاچه‌ند ئه‌توانێت ڕوداوه‌كانی دوێنی بخاته‌ناوتیشكی ئاینده‌وه؟\n– سه‌لاح جه‌لال، ئه‌ده‌ب زۆر خێراتر له‌زانست گه‌شه ئه‌كات به‌هۆی خه‌یاڵ كردنه‌وه، پێشكه‌وتنی ڕۆمان له‌سه‌ر پێش زانی و ڕوداوه‌كانی ئاینده‌وه سه‌رچاوه‌ی گرت، ئه‌مه‌ش ڕۆمانی له‌ژنره‌كانی تری ئه‌ده‌ب جیاكرده‌وه، چونكه ڕۆمان له‌گه‌ڵ مێژوی پێشكه‌وتنخوازیدا پێك هات و جیاوازی له‌گه‌ڵدا دروستكرد، به‌دابه‌ش بوونی یه‌كێتی واقیعی خه‌یاڵكردنه‌وه و ده‌رچوون له‌ئێستاوه بۆ ئاینده، ئه‌مه‌ش له‌ڕێی مرۆڤی خه‌یاڵكه‌ره‌وه ڕۆمان كار له‌سه‌ر ون بون و ئاماده‌بون ده‌كات، له ڕێی نامۆ بونه‌وه كه ناوه‌رۆكی ون بوی هه‌ڵگرتوه هه‌میشه به دوای ونبودا ده‌گه‌ڕێت ، بۆیه‌ش هه‌میشه له ئێستاوه ده‌ست پێده‌كات و كار له‌سه‌ر رابردو ئێستاو ئاینده ده‌كات، بۆیه‌ش باختین به ژانرێكی گه‌نجی ده‌زانێت له‌ناو ژانره‌كانی تری ئه‌ده‌بدا كه گوتاره‌كه‌ی له زانستی كۆمه‌ڵایه‌تی و مێژو ده‌رونزانی و ئه‌فسانه‌كان وه‌رده‌گرێت بۆ گه‌یشتن به فیزیای نوێ.\nشه‌قام، دوای بڵاوبونه‌وه‌ی ئه‌م رۆمانه‌ت ناوه‌نده‌كانی راگه‌یاندنی عه‌ره‌بی لێكدانه‌وه‌یان بۆ كرد، ئه‌مه به هه‌وڵێك نابینیت بۆ ئاشنا بونی ئه‌وان به ئه‌ده‌بی كوردی؟\n– سه‌لاح جه‌لال، رۆشنبیرانی عه‌ره‌ب شاره‌زایی باشیان هه‌یه ده‌رباره‌ی ئه‌ده‌بی كوردی و ئه‌وه‌ی به عه‌ره‌بی نوسرابێت یان وه‌رگێڕدرابێت؟ نوسینه‌كانی منیش زۆربه‌ی به عه‌ره‌بی نوسراون به‌تایبه‌تی شیعره‌كانم كه زۆریان لێكۆڵینه‌وه له سه‌ر نوسیون، به تایبه‌تی(د.شامل عبدالقادر) كه خوێنه‌رێكی هه‌ڵبژارده‌ی نوسین و شیعره‌كانمه، ته‌نها داهێنان من و ئه‌وی كرده ئه‌و هاوڕێیه، رۆمانه‌كه‌یشی به‌كوردیه‌كی تازه فێربوه‌وه خوێندۆته‌وه، وه(د.سعد)ی هاوڕێم كه كوردیه‌كی باش فێر بوه ده‌یكاته عه‌ره‌بی..هیوادارم ئه‌م په‌یوه‌ندیه ریشه‌یی رۆشنبیری كورد و عه‌ره‌ب ببێته دارێكی به‌ردار.\nشه‌قام، تا چه‌نده وه‌زاره‌تی رۆشنبیری هاوكاری تۆیان كردوه؟\nسه‌لاح جه‌لال، هیچ هاوكاریه‌كیان نه‌كردوم، ته‌نانه‌ت دوای چه‌ندین ساڵ له پێدانی موچه به نوسه‌ران ئه‌وسا به هه‌وڵێكی بێسنوری كۆمه‌ڵێك براده‌ر 150 هه‌زاری رێزلێنانیان بۆ بڕیومه‌ته‌وه، كه سی ساڵه ده‌نوسم و هه‌مو كه‌س و په‌ڕه‌ی رۆژنامه عه‌ره‌بیه‌كان شاهیدی رۆڵی منن،كه تا ئه‌م ساته‌ش جگه له‌وه موچه‌یه‌كی ترم نیه. به‌داخه‌وه له ڤیستیڤاڵی شیعری كوردی له به‌غداد خه‌ڵاتی جه‌واهیریم وه‌رگرت، رۆژنامه‌نوسه‌كه له دو رۆژنامه‌ی كوردیدا ناوی منی نه‌هێنا بو، به‌ڕێوه‌به‌ری رۆشنبیری سلێمانی نوسراوی بۆ كردم كه پێویستی پێمه دابمه‌زرێم، ئه‌وه له ئه‌نجومه‌نی وه‌زیران ناوه‌كه‌م نه‌هاته‌وه، یه‌ك په‌رتوكیشم بۆ چاپ نه‌كراوه تا ئێستا، جگه له (سیمیا له شانۆدا)كه تیپی شانۆی سالار بۆیان چاپكردم و هه‌مو په‌رتوكه‌كانم به ژماره‌ی كه‌م له سه‌ر ئه‌ركی خۆم چاپكردوه، ئێستا ژماره‌یه‌كی زۆر په‌رتوكم ئاماده‌ی چاپه، به‌ڵام هیچ ده‌زگایه‌ك ئاوڕ له‌من ناداته‌وه.نازانم ئه‌و ئه‌فسونه كه‌ی كۆتایی دێت.؟\nشه‌قام، له كاتێكدا ئه‌م رۆمانه‌ت بڵاو كرده‌وه له‌لایه‌ن قانیعی فه‌رده‌وه هه‌ندێك قسه به‌رامبه‌ر خودی بارزانی ره‌حمه‌تی كرا ؟\nسه‌لاح جه‌لال، رێزم بۆ كاك قانیعی فه‌رد هه‌یه، هیوام وایه كه بتوانێت به‌ره‌و تیشكی ئاسۆیی ئاینده له پرسیاره مه‌عریفیه‌كاندا سه‌رقاڵمان بكات، كه هه‌ر ئه‌وه‌ش له‌و چاوه‌ڕوان ده‌كه‌م ، بڵاوبونه‌وه‌ی رۆمانه‌كه‌ی منیش په‌یوه‌ندی به‌و شتانه‌وه نیه، من نیه‌تم داهێنان بوه، به‌بێ پرسی دۆست و دوژمنی بارزانی سه‌رشێتانه بڵاوم كرده‌وه، ئه‌و شێوازه‌ش له سه‌ره‌تای ژیانی بارزانیه‌وه باو بووه، به‌ڵام ئه‌و كۆچی دوایی كرد، چووه ناو مێژوه‌وه و ناسڕدرێته‌وه بۆیه ده‌كرێت خوێندنه‌وه‌ی بۆ بكرێت له پانتاییه‌كانی مه‌عریفه‌دا، كه كارتێكه‌ریه‌كانی چی بوه له پێشخستنی كۆمه‌ڵگه‌ی كوردی، كه به‌راسته‌وخۆ و ناڕاسته‌وخۆ له هه‌مو بواره‌كاندا وزه‌ی گۆڕانكاری بوه.\nشه‌قام، ناوه‌نده راگه‌یاندنه‌كانی پارتی تا چه‌ند گرنگیان به‌م رۆمانه داو.\nسه‌لاح جه‌لال، گوێ به گرنگی ناده‌م، به‌رده‌وام له كه‌وتنه خواره‌وه‌ی به‌رده جیهانیه‌كاندا ژیاوم، ئه‌و رۆمانه‌م بۆ داهێنانی خۆم نوسیوه به‌ر له‌هه‌مو شتێك، ئه‌وه‌شی ئاگام لێیه كه‌سانێكی زۆر له رۆشنبیرانی باش خه‌ریكی نوسینن له‌سه‌ری، له‌گه‌ڵ ئه‌وه‌ی ناحه‌زیشم له بڵاوكراوه‌كاندا زۆره، ئه‌و رۆمانه له‌لای خوێنه‌رێكی به‌رفراوان خوێندراوه‌ته‌وه و زۆربه‌ی ره‌خنه‌گره هه‌ڵبژارده‌كان قسه له‌سه‌ر ئه‌و زمانه كوردیه و ئه‌و كار كردنه زمانه‌وانیه ده‌كه‌ن كه له‌و رۆمانه‌دا هه‌یه و له سه‌رجه‌م نوسینه‌كانی ترمدا و ته‌نانه‌ت ئه‌و شیعرانه‌یشی كه به‌عه‌ره‌بی نوسیومن.زۆر نوسه‌ری گه‌وره سه‌رسامی زمانی نوسینه‌كانم بون.\nله گۆڤاری شه‌قام ژماره(181 )له 4/12/2010 دا بڵاوبۆته‌وه.\nPrevious شێتێتی بێ كه‌نار … جابر محمد جابر\nNext بۆرژوازیه‌ت به‌هیچ تاوانێکی ده‌رهه‌ق به مرۆڤایه‌تی کردویه‌تی شه‌رمه‌زار نابێت!


NNSROJ: بەپێی بەڵگەنامەیەکی نهێنی، کە بە هەواڵدەریی ئاسۆشەیتت پرێس گەیشتووە، حکومەتی ئاڵمان تورکیای وەکوو "ناوەندی سەرەکی چالاکی گروپە ئیسلامییەکان" ناوبردووە.\nلەو بەڵگەنامەیەدا حکومەتی ئاڵمان ئاماژەدەکات کە حکومەتی تورکیا بە گوتە و کردەوە لایەنگری لە گروپگەلی ئیسلامی وەکوو ئیخوانولموسلمین و حیماس دەکات و دەشڵێت کە تورکیا پاڵپشتی لە گروپە ئیسلامییەکانی ئۆپۆزیسیۆنی سوریا دەکات و ئەوە نیشانەی "نزیکی ئایدۆلۆژیکی" ئەو حکومەتە و گروپە ئیسلامییەکانە.\nلەو بەڵگەنامە نهێنییەدا هاتووە :" دووابەدووای بە ئیسلامی بوونی هەنگاو بە هەنگاوی سیاسەتی دەرەوە و ناوەوەی ئانکارا، تورکیا بووەتە ناوەندێک بۆ چالاکی گروپە ئیسلامییەکانی ڕۆژهەڵاتی ناڤین".\nوەزارەتی دەرەوەی تورکیا وێڕای سەرکۆنەکردنی ئەو ڕاپۆڕتە، خوازیاری ئەوە بووە کە حکومەتی ئاڵمان بە فەرمی ئەو بابەتە شیکاتەوە.\nبەگوتەی ڕاگەیەندنەکانی تورکیا وەزارەتی دەرەوەی ئەو وڵاتە ڕایگەیاندووە" ئاشکرایە کە گروپی تیرۆریستی پەکەکە کە تا ئێستاش تورکیا دەکاتە ئامانجی چالاکییەکانی، هاوئاهەنگی لەگەڵ کەشی سیاسی ئاڵمان هەیە، وڵاتێک کە بە هەبوونی دوو پێوەری بەناوبانگە، ئەوەش دەبێتە هۆکاری هاتنە کایەی ئەو دەنگۆیانە".\nئەو بەڵگەنامە نهێنییەی کە ئاشکرابووە، ڕاپۆڕتی وەزارەتی ناوخۆی ئاڵمانە لە وڵامی پرسیارێکی پاڕتی چەپخوازی ئەو وڵاتەدا.\nسەڤیم داغدالەن نوێنەری بەڕەگەز تورکی پەرلەمان ئاڵمان و وتەبێژی کومیتەی پەیوەندییەکانی دەرەوەی پاڕتی چەپخوازی ئاڵمان لەو بووارەوە ڕایگەیاندووە" ئێوە ناتوانن لەگەڵ ئەردۆغان وەکوو شەریک و برابەشی پلە یەکی ئاڵمان، یەکییەتی ئەوروپا و ناتپ هەڵسوکەوت بکەن، لە هەمانکاتدا لە بەڵگەنامەیەکدا وەکوو لایەنگری تیرۆریزمی ئیسلامی ناوی بێنن".\nحکومەت و وەزارەتی دەرەوەی ئاڵمان تا ئێستا لەقسەکردن سەبارەت بەو بەڵگەنامە نهێنییە خۆیان پاراستووە. بەڵام وتەبێژی حکومەتی ئاڵمان ڕایگەیاندووە کە حکومەتەکەی تورکیا بە چاوی شەریکێک لەرێگەی بەرئەنگاربوونەوە لەگەڵ گروپی دەوڵەتی ئیسلامی دەبینێت.


دوایین بڕیاری دادگای ئیتاڵیا له‌باره‌ی مه‌لا كرێكار ئاشكرا ده‌كرێت\nخالید رەنجدەر، برای مه‌لا كرێكار رایگه‌یاند، دادگای باڵای ئیتاڵیا بڕیاریداوه كه سزاكه‌ی مامۆستا كرێكاری وه‌ك خۆی بمێنێته‌وه، واتا 12 ساڵ حكوم له زیندان به‌سه‌ر ببات، به‌ڵام دادگا 90 ڕۆژی بەدەستەوەیە کە ئەو بڕیارە بەنوسین بدات بەپارێزەرە ئیتاڵییەکە و ئەویش شکاتی لەسەر بکاتەوە، ئەگەر بەڵگەی نوێ هەیە پێشکەشی بکات، دوای ئەوە دادگا جارێکیتر دانیشتنی بۆ دەکاتەوە.\nخالید رەنجدەر، برای نه‌جمه‌دین فه‌ره‌ج ئه‌حمه‌د ناسراو به (مه‌لا كرێكار) له نوسینێكدا له‌باره‌ی دۆسیه‌ی مه‌لا كرێكار له ئیتاڵیا رایگه‌یاند، "دوێنێ چوارشه‌ممه دادگای باڵای ئیتاڵیا بڕیاریدا حوکمەکەی مامۆستا كرێكار وەک خۆی بمێنێتەوە، واتا 12 ساڵ حوکم، دادگا ئەم بڕیارەی بەزارەکی بەپارێزەرەکەی وتوە".\nدادگا 90 ڕۆژی بەدەستەوەیە کە ئەو بڕیارە بەنوسین بدات بەپارێزەرە ئیتاڵییەکە\nئاماژه‌ی به‌وه‌شكردوه، ئێستا دادگا 90 ڕۆژی بەدەستەوەیە کە ئەو بڕیارە بەنوسین بدات بەپارێزەرە ئیتاڵییەکە و ئەویش شکاتی لەسەر بکاتەوە، ئەگەر بەڵگەی نوێ هەیە پێشکەشی بکات، دوای ئەوە دادگا جارێکیتر دانیشتنی بۆ دەکاتەوە.\nهۆكاری سه‌پاندنی 12 ساڵ سزا به‌سه‌ر مه‌لا كرێكاردا ئه‌وه‌یه كه نەرویج و ئیتاڵیا پێیانوابو مه‌لا كرێكار سەرکردایەتی بزاڤی رەوتی شاخ دەکات\nبه‌پێی وته‌ی خالید رەنجدەر، هۆكاری سه‌پاندنی 12 ساڵ سزا به‌سه‌ر مه‌لا كرێكاردا ئه‌وه‌یه كه نەرویج و ئیتاڵیا پێیانوابو مه‌لا كرێكار سەرکردایەتی بزاڤی رەوتی شاخ دەکات، هەر بۆیە لە زیندانی ئۆسلۆ دەنگی مامۆستا و ئەوانەشیان تۆمار کردوە، کە سەردانیان کردوە، لەگەڵ ئەوەشدا هەواڵی رۆژنامەکان و سوعبەتکردنیان هەمو کردبو بەتۆمەت لەسەری، بۆیە دواتر نەرویج بەزۆر رەوانەی ئیتاڵیای کرد".\nمه‌لا كرێكار له‌سه‌ره‌تای ساڵی 2020ەوە، له نه‌رویجه‌وه راده‌ستی ئیتاڵیا كرا\nنه‌جمه‌دین فه‌ره‌ج ئه‌حمه‌د، ناسراو به مه‌لا كرێكار، له‌سه‌ره‌تای ساڵی 2020ەوە، له نه‌رویجه‌وه راده‌ستی ئیتاڵیا كرا و له‌و وڵاته‌ش، به تۆمه‌تی پلانداڕێژی بۆ كاری تێرۆریستی 12 ساڵ سزای زیندانیكردنی به‌سه‌ردا سه‌پێندراوه.


ئه‌مریكا 20 ملیۆن دۆلار بۆ پاراستنى ئاسایشى ناوچه‌ى سه‌وز ته‌رخانده‌كات | تۆڕی هەواڵی سلێمانی\nHome›هەواڵ›ڕۆژهەڵاتی ناوەڕاست›ئه‌مریكا 20 ملیۆن دۆلار بۆ پاراستنى ئاسایشى ناوچه‌ى سه‌وز ته‌رخانده‌كات\nنه‌خشه‌ى ناوچه‌ى سه‌وز له به‌غدا | فۆتۆ: VOA\nویلایه‌ته یه‌كگرتووه‌كانى ئه‌مریكا بڕى 20 ملیۆن دۆلار ته‌رخانده‌كات بۆ پاراستنى ناوچه‌ى سه‌وز له به‌غدا، تیمێكى ئه‌ندازیارى شارستانیش پێكده‌هێنێت بۆ نۆژه‌نكردنه‌وه‌ى ده‌رگاكانى ناوچه‌كه.\nئه‌مڕۆ شه‌ممه باڵیۆزخانه‌ى ئه‌مریكا له به‌غدا له به‌یاننامه‌یه‌كدا رایگه‌یاند، “حكومه‌تى ئه‌مریكا به بڕى 20 ملیۆن دۆلار هاوكارى هێزه ئه‌منییه‌كانى ناوچه‌ى سه‌وز ده‌كات به مه‌به‌ستى پێداچوونه‌وه به‌پلانى ئه‌منى ناوچه‌كه و دووباره رێكخستنه‌وه‌ى”.\nله به‌یاننامه‌كه‌دا ئه‌وه‌شهاتووه، “باڵیۆزخانه‌ى ئه‌مریكا له‌ڕێگه‌ى تیمێك له ئه‌ندازیارانى شارستانییه‌وه رووپێوییه‌ك ده‌كات بۆ ده‌رگاكانى ناوچه‌ى سه‌وز و ئه‌و ناوچانه‌ى كه ده‌كرێت له‌ڕووى ئه‌ندازیارییه‌وه وه‌ك كه‌لێنى ئه‌منى به‌كاربهێنرێن، دواتر تیمه‌كه سه‌رجه‌م ده‌رگاكان نۆژه‌نده‌كه‌نه‌وه و ئه‌گه‌ر پێویستبكات ده‌رگاى نوێ دروستده‌كه‌ن”.\nباڵیۆزخانه‌ى ئه‌مریكا ئه‌وه‌شى ئاشكرا كردووه، “به‌رپرسى به‌شى به‌رگریی له باڵیۆزخانه‌ى ئه‌مریكا سه‌رپه‌رشتى پرۆسه‌كه ده‌كات و په‌یوه‌ندى راسته‌وخۆى له‌گه‌ڵ تیمه ئه‌ندازیارییه‌كه ده‌بێت و راپۆرتى كۆتایی ده‌ده‌نه‌وه به فه‌رمانده مه‌هدى زوهێرى، به‌رپرسى ئاسایشى ناوچه‌ى سه‌وز”.\nپلانه‌كه‌ى باڵیۆزخانه‌ى ئه‌مریكا بۆ پێداچوونه‌وه به پلانى پاراستنى ئاسایشى ناوچه‌ى سه‌وز پاش ئه‌و دوو ته‌قینه‌وه‌یه دێت كه رۆژى پێنجشه‌ممه له ناوچه‌ى ته‌یه‌ران له به‌غدا روویاندا بووه هۆكارى گیان له‌ده‌ستدانى 32 كه‌س و برینداربوونى 110 كه‌س.\nحکومەتی هەرێم لە ساڵی 2020دا حەوت مووچەی دابەشنەکردووە


بیدعە – fgulen\nپرسیار: چیەتی و چوارچێوەی بیدعە لە چیدا دەبیننەوە؟\nوەڵام: بیدعە بریتیە لەوەی دوای ئەوەی خاوەنی شەریعەت دینی خۆی تەواو و کامڵ کردووە، حوکمی نوێ و زیادەی تری بخەیتە سەر؛ یاخود هەڵسوکەوت و ڕەفتارێک بنوێنیت کە پێچەوانەی بەڵگە شەرعیەکان بێت.\nبۆ نمونە سەردارمان فەرموویەتی” سەیری چۆنیەتی نوێژەکانی من بکەن، ئێوەش ڕێک وەک ئەوەی من بیکەن”. (البخاری، الاذان؛ احمد بن حنبل، المسند)، خودی خۆی تەواوی مەرج و وردەکاری پایەکانی نوێژی فێری ئومەتەکەی کردووە. ئیدی لە دوای ئەو هەر شتێکی زیادە بخرێتە سەر نوێژ “بیدعە”یە.\nبە هەمان شێوەیە، دوای ئەوەی قورئان و سونەت بە تەواوی وردەکاریەکانەوە چۆنیەتی ڕۆژووگرتنیان ڕوون کردووەتەوە، گەر کەسێک هەستێت بە ئەنجامدانی گۆڕانکاری، بۆ نمونە یاری بە کاتەکانی ڕۆژوو بکات و چەشنی شوێنکەوتووانی دینەکانی تر هەندێک لەو خواردنانەی دەخورێن قەدەغەی بکات، دەشێت وەک نمونەی بیدعە پیشان بدرێن.\nپێغەمبەری خودا لە یەکێک لە فەرموودەکانیدا دەفەرموێت” چاکترینی وتەکان لە قورئانەوەیە کەوا کتێبی خودایە، چاکترین ڕێگە و ڕێبازیش بریتیە لە سونەت و ڕێگەی محمد (سەڵات و سەلامی لەسەر بێت). خراپترینی کارەکانیش ئەوانەن کە دواتر پەیدا دەبن و سەرهەڵدەدەن(بیدعە). وە هەموو بیدعەیەکیش گومڕاییە”. وەک ئەوەی لەم فەرموودەیەشدا دەبینرێت، هەر مرۆڤێک بە دروستکردنی بیدعەیەک هەستێت، ئەوا لە ڕێچکەی دین لایداوە.\nهەر لەبەر ئەم مەترسیەش بوو، هاوەڵە بەڕێزەکانی سەردارمان هەتا بڵێی بە شێوەیەکی هەستیارانە مامەڵەیان لەگەڵ ئەم بابەتەدا دەکرد. بۆ نمونە عەبدوڵای کوڕی عومەر، جارێکیان بە مەبەستی نوێژکردن دەچێتە مزگەوتێکەوە، دوای ئەوەی کەسێک لە دوای قامەتی بانگبێژەکەوە بە شێوەیەکی ناپێویست خەڵکەکە بۆ نوێژ بانگ دەکاتەوە، یەکسەر لەو مزگەوتە دەڕواتە دەرەوە و بە کەسە نزیکەکانی دەڵێت” دەی، با زوو خۆمان لەم بیدعەچییە دوور بخەینەوە”. (ترمذی، صلاة ٣١). هەربۆیە ئەوان هەتا بڵێی بە حەزەرەوە مامەڵەیان لەگەڵ ئەوەدا دەکرد شتێکی نادینی نەیەتە ناو دینەوە. چونکە ئەوان ئەو بیرکردنەوەیان هەبوو کەوا هەموو حوکمێکی تایبەت بە دین لەلایەن خاوەن شەریعەتەوە تەواو و کامڵ کراوە، تەنیا لە ڕێگەی ئەمانەشەوە دەتوانن بە ڕەزامەندی خودا بگەن، لەو باوەڕەشدا بوون کە چیدی پێویستیان بە شتێکی تر نەماوە.\nلەمەشەوە لەوە تێدەگەین، لە بابەتی عیبادەتەدا سەلامەتترین ڕێگە بریتیە لەوەی لەو حوکمانە نەچینە دەرەوە کەوا لە قورئان و سوننەتە زارەکی و کردەیی و ڕێپێدراوەکاندا جێگیر بوون و، هێندەی ئەوەی لەدەستمان دێت شتێکیان تێکەڵ نەکەین کەوا لە سوننەتی سەردارماندا نەهاتووە. بۆ نمونە دەتوانن لە شوینێکدا دابنیشین و هێندەی دەتوانن سورەتی ئیخلاس بخوێنن، یان هێندەی دەتوانن سورەتی فاتیحە بخوێنن و بە دڵی خۆتان نزا بکەن و تەسبیحاتی خودا بکەن. خوێندنەوەی قورئان، نزاکردن، زیکری خودا، لەبەر ئەوەی تەواوی ئەمانە لە ڕەگەزی عیبادەت و تاعەتن، دەتوانن لەهەریەکەیانەوە پاداشتتان دەست بکەوێت. بەڵام ناتوانن بە هەوەسی خۆتان دەستکاری سوجدە و ڕکوع و بەپێوەوەستان و دانیشتنی ناو نوێژەکانتان بکەن. گەر لە نێو نوێژدا کۆمەڵێک نزا و ئایەت دیاری بکەن کەوا لە سوننەتدا نەهاتووە و وەک ئەوە مامەڵەیان لەگەڵدا بکەن کەوا دەبێت هەردەم بخوێنرێن، ئەوا بیدعەیەکتان داهێناوە.\nلە کاتی ئەنجامدانی عیبادەت و تاعەتەکاندا، بە شێوەیەکی ڕەها پیویستە سەرنج لەوە بدرێت کەوا کارێکی پێچەوانە بە کرۆک و ڕۆحی دین ئەنجام نەدرێت. بیدعەش تەنیا ئەوە نیە شتێکی نوێ بهێنیتە ناو دینەوە، بەڵکو گۆڕینی ئەو عیبادەتانەی بوونیان هەیە و خستنە ناو قاڵبی تریشەوە بە بیدعە ئەژمار دەکرێت. بۆ نمونە زاناکان ئاماژەیان بەوە کردووە کە پایەکانی بانگ بریتیە لەوەی بە “الله اکبر” دەست پێ بکات و بە “لا اله الا الله” کۆتایی بێت. چونکە بانگ، لە دوای ئەوەی دوو کەس لە هاوەڵان لە خەویاندا فێر دەکرێن و پێغەمبەری خوداش بە جوانی دەبینێت و پەسەندی(تقریر) دەکات، وەک کارێکی شەرعی لێ دێت. ئیدی گۆڕینی ئەمە لەمەودوا جێگەی باس نیە. ئەمەش بەو واتایە دێت کە گۆڕینی وێژەکانی بانگ، لەوەی دەخات کە بە بانگ ئەژماری بکەین. یان ناشێت لە جیاتی وێژە عەرەبیەکانی ناو بانگ، وێژەی ناو زمانێکی تر بەکاربهێنین. بۆ نمونە ناتوانین بڵێین” خودا مەزنە، جگە لە خودا هیچ خودایەکی تر نیە”. گەر کەسێک بەم شێوەیە خوێندنی، ئەوا بیدعەیەکی ئەنجام داوە و حوکمێکی دینی گۆڕیوە. یان گەر کەسێک لە کاتی بانگدا پەنجا جاریش ئەم وێژانە دووبارە بکاتەوە، هیشتا بە بانگ ئەژمار ناکرێت. سەردەمانێک لە وڵاتی ئێمە کارێکی لەو شێوەیە ئەنجام درا. هێندەی ئەوەی من بیزانم، لە سەردەمی سەردارمانەوە هەتا ئەمڕۆ، جگە وڵاتی ئێمە لە هیچ شوێنێکی تری دونیادا دەستکاری پایەکانی بانگ نەکراوە.\nواز لە بانگ بهێنن، تەنانەت سەردەمانێک تەکلیفی ئەوە خرایە بەردەم موسوڵمانان کەوا ئایەتەکانی ناو نوێژیش بە تەرجومەکراوی بخوێنرێنەوە، بەڵام بەهۆی ناڕەزایی زاناکانەوە دەست لەم کارە هەڵگیرا. گەر ڕێگە بەم کارە بدرایە، ئەوا بیدعەیەکی گەورە ئەنجام دەدرا و نوێژ لەوە دەردەچوو کەوا چیدی بە نوێژ ناو ببرێت. هەندێک لەم بابەتەدا پەنا بۆ فەتواکەی ئەبو حەنیفە دەبەن. ئەمە لە کاتێکدایە فەتواکەی ئەو بۆ کەسانەیە کەوا تازە موسوڵمان بوون و زمانیان وشە عەرەبیەکان گۆ ناکات؛ ئەویش ماوەیەکی دیاریکراو دەتوانن بە زمانی فارسی یان هەر زمانێکی تر سورەتی “الفاتحة” بخوێننەوە. ئەمە لە کاتێکدایە زۆرێک لە فەقیهە گەورەکان ئەم فەتوایەی ئەبو حەنیفەیان پەسەند نەکردووە. تەنانەت ئەم فەتوایەی ئەبو حەنیفە، لە نێو خودی مەزهەبەکەی ئەبو حەنیفەدا ڕەواجی پەیدا نەکردووە. کەسێکی وەک ئەکمەلەدین بابەرتیش لە کتێبی “العنایة شرح الهدایة”دا ئاماژە بەوە دەکات کە ناکرێت ئەم فەتوایەی ئەبوحەنیفە کە تایبەت بە سورەتی فاتیحە بووە، گشتگیر بکرێت بۆ ئەو سورەتانەی تری قورئان کەوا لە نوێژدا دەخوێنرێن.\nحەزرەتی پیریش لە بریسکەکاندا ئاماژە بەم بابەتە دەکات و دەڵێت” ڕەمەزانێکیان وێڕای ئەوەی ئەهلی کەشف هەواڵی ئەوەیان دابوو کە خودا دەروویەک و کرانەوەیەک بە نسیبی ئەهلی سونەت دەکات، بەڵام بەو شێوەیە نەبوو”. کاتێک پرسیاری ئەوە کرا کە بۆچی ئەهلی ویلایەت هەواڵی پێچەوانەی واقع دەدەن، لە وەڵامدا وتی: “بە داخەوە لەبەر ئەوەی لە مانگی ڕەمەزاندا بیدعەیەک هاتە ناو مزگەوتەکانەوە، لەمپەرێکی لەبەردەم نزاکاندا دروست کرد و ڕزگاربوونیان بەنسیب نەبوو”. حەزرەتی پیر لەو کاتەدا ئەوە ڕوون ناکاتەوە کەوا بیدعەکە چی بووە، چونکە وتنی ئەو بابەتە لەو کاتەدا قەدەغە بووە. بەڵام ئەو بیدعەیەی ئوستاد ئاماژەی پێداوە، بریتی بووە لەوەی لە مزگەوتەکاندا بانگ و قامەت بە زمانی تورکی کراوە. بەم هۆیەشەوە ڕووتێکردنی ئیلاهی بۆ ئەهلی سوننەت پچڕاوە. حەزرەتی پیر لە ڕێگەی ئەم بۆچوونەیەوە، ئەوەمان پیشان دەدات کە ڕەچاوکردنی ڕێساکانی خاوەنی شەریعەت چەندە گرنگە.\nجەنابی حەقیش لە یەکێک لە ئایەتەکانی قورئانی کەریمدا دەفەرموێت: إِنَّا نَحْنُ نَزَّلْنَا الذِّكْرَ وَإِنَّا لَهُ لَحَافِظُونَ… واتە هیچ گومان لەوەدا نیە کە هەر خۆمان قورئانمان دابەزاندووە و هەر خۆیشمان دەیپارێزین. هەربۆیە لە بابەتی پاراستنی قورئان و ئیسلامدا، ئەو لایەنەی پەیوەندی بە مرۆڤەکانەوە هەیە بریتیە لەوەی خۆیان لە بیدعە بەدوور بگرن. چونکە لەگەڵ سەرهەڵدانی هەر بیدعەیەکدا، دەستکاری کرۆک و پایەکی دین کراوە و پارچەیەکی بەلاڕێدا براوە. لە ڕاستیدا بەلاڕێدا بردنی دینە ئاسمانیەکانی تریش هەر بەهۆی کۆمەڵێک بیدعەوە بووە کە لە سەرەتادا بە بچوک بینراون. لە ڕێگەی یاریکردن بە وشەکان، دوورخستنەوەی وێژەکان لە واتای ڕاستەقینەی خۆیان، واتای تریان پێدراوە و ئیدی بەلاڕێدابردن و دەستکاری، بەلاڕێدابردن و دەستکاری تری بەدوادا هاتووە، ئیدی حاڵێکی وەهای بەسەر هاتووە، زۆر لە کرۆکی ڕاستەقینەی دینەکە دوور کەوتوونەتەوە. چونکە لەو کاتەدا کەوا دەستدەکرێت بە یاریکردن بە وشە و وێژە و واتاکانی کەلامی ئیلاهی، ئیدی دەرگا بۆ ئاوەڵا دەکرێت کەوا بە گوێرەی هەوەس و ئارەزووش ڕاڤە بکرێن.\nبە درێژایی مێژوو هەموو کاتێک هەمان پیلان بۆ قورئان داڕێژراوە، بەڵام بە پشتیوانی و چاودێری خودا هەردەم لەلایەن زانایانەوە ئەم پیلانە پوچەڵ کراوەتەوە. چونکە وەک ئەوەی لە ئایەتەکەی سەرەوەشدا ئاماژەی پێکراوە، لەم بابەتەدا بەڵێنی خودا جێگەی باسە. لەو ڕۆژەوەی ئەم کەلامە ئیلاهییە دابەزیوە، خودا لە هەموو جۆرە دەستکارییەک پاراستوویەتی. هەربۆیە گۆڕینی تەنیا وشەیەکیشی کاری نەکردەیە.\nگونجاوی لەگەڵ بنەما سەرەکیەکاندا\nلە لایەکی ترەوە، داهێنانی ئەو حوکم و ڕاڤە و پەیڕەوانەی کەوا ناسنامەی ڕەسەنی دین دەشێوێنن چەندە هەڵەیەکی گەورە بێت، بە بیدعەزانینی هەموو شتێک بێ ئەوەی سەیری ئەوە بکرێت کە چەندە لەگەڵ کرۆک و ڕۆحی دیندا گونجاوە، بەهەمان شێوە زیان بە دین دەگەیەنێت. بۆ نمونە “نزاکردن” یەکێکە لە عیبادەتە هەرە گرنگەکان. لە ڕاستیشدا سەردارمان نزای بە “کرۆکی عیبادەت” پێناسە کردووە. نزاکردن لەبەر ئەوەی ناونیشانی ڕووکردنە جەنابی حەقە لەسەرو هۆکارەکانەوە، عیبادەتێکی زۆر پوختە. بەڵام لەم بابەتەدا حوکمێکی یەکلاکەرەوەمان نیە کەوا کەی، چۆن، چەند، بە چی زمان و شێوەیەک دەبێت ئەنجام بدرێت. مرۆڤ هەرکاتێک و لە هەر شوێنێکدا ویستی دەتوانێت بەو زمان و شێوازەی دەیخوازێت ئەنجامی بدات. ناکرێت هیچ کام لەمانە بە بیدعە ئەژمار بکرێت. ئەوەی لێرەدا گرنگە، مرۆڤ لە کاتی نزادا داوای شتێک نەکات کەوا پێچەوانەی حوکمە چەسپاوەکانی دین بێت، قسەیەک نەکات کەوا لەگەڵ بنەما سەرەکیەکانی دیندا یەک نەیەتەوە.\nمەرجیش نیە ئەو نزایەی دەکرێت تەنیا لە قورئان و سونەتەوە وەرگیرابێت. بەڵام گومانیش لەوەدا نیە، گەر مرۆڤێک ئەو نزایانەی لە قورئاندا فێرمان کراوە یان لەلایەن سەردارمانەوە پێمان گەشتووە بەسەر شێوازی خۆیدا پێش بخات، نزایەکی جوانتری ئەنجام داوە. لەبەر ئەوەی سەردارمان بەندەیەکی کامڵی پەروەردگارمان بووە، بێگومان لە ئێمە باشتر ئەوە دەزانێت کەوا چۆنی و بە چی شێوازێک، داوایەک پێشکەشی پەروەردگارمان دەکرێت. جاران خەڵک کە دەیانویست داوایەک لە پێگە فەرمیەکانی دەوڵەت بکەن، ڕوویان لە عەریزەنوسەکان دەکرد. عەریزەنوسەکانیش کەسانێک بوون ئەوەیان دەزانی کە چۆنی و بە چی شێوازێک داوایەک ئاڕاستەی پێگە فەرمیەکان دەکرێت. ئێوەش دەتوانن بەم شێوەیەش لە نزاکانی سەردارمان بڕوانن.\nبەڵام هەرچیەکیش بێت، نابێت هەموو کەسێکیش بەم شێوە نزایە پابەند بکەین. کارێکی لەم شێوەیە هەم ئەرکێک دەخاتە سەرشانی مرۆڤەکان کەوا توانای بەرگەگرتنیان نیە ، هەم بەرتەسککردنەوەی بەریانی عیبادەتەکانە. کەسیش حەقی کارێکی لەم شێوەیەی نیە. مرۆڤەکان سەرپشکن لەوەی هەرچۆنێکیان بوێت بەو شێوەیە عیبادەت بکەن. لەم بابەتەدا ناتوانین سنورێک دابنێین. مرۆڤەکان بەر هەر زمان و شێوازێک ئاسودەبن لەوەی مەبەست و ئامانجی خۆیان بە پەروەردگاریان بگەیەنن، دەتوانن بەو شێوەیە نزاکانیان بکەن.\nهەندێک نزا، زیکر، سەڵاوات هەیە نە لەلایەن سەردارمان- هاوەڵە بەڕێزەکانیەوە، نە لەلایەن پێشینە چاکەکان- فوقەها بەڕێزەکانەوە ئەنجام دراوە. بەڵام ناکرێت بەم هۆیەوە بە بیدعە ئەژمار بکرێن. بۆ نمونە سەبارەت بە فەزڵ و بەرەکەتی هەریەک لە سورەتەکانی الفاتحة، الاخلاص، الفلق، الناس لە سونەتی سەردارماندا چەند ڕیوایەتێک هاتووە. لەسەر ئەم بنەمایەش مرۆڤ دەتوانێت لە شوێنێکدا دابنیشێت و سەد جار سورەتی ئیخلاس بخوێنێت. یان وەک ئەوەی لە پێشینە چاکەکانمانەوە بینیومانە، دەکرێت لە چەند ئایەتێکی قورئانەوە کۆمەڵە موناجاتێک دروست بکرێت. ناشکرێت بە هۆی ئەوەی لە سەردەمی سەردارمان یان هاوەڵە بەڕێزەکانیدا نەبووە، ئەمە بە بیدعە ئەژمار بکرێت. چونکە لە ڕاستیدا ئەمانە کارگەلێکن کەوا لە دیندا هانیان دراوە. سەنگی مەحەکی ئەوەی کارێک بیدعەیە یاخود نا، بریتیە لەوەی هەتا چەندە لەگەڵ بنەما سەرەکیەکانی دیندا گونجاوە.


-- KNNC --\nکوردی | Kurdî | عربی | English\nNilesat: 10892 H 3/4 27500 - 11227 V 27500\nHotbird: 12380 V 27500\nڕەهەندە تەندروستیەکانی هەڵبژاردن\nئەو تێگەیشتنە نوقستانەی کە تەندروستی و پزیشكیی تەنها لەپاراسیتۆل و نەشتەرگەریدا دەبینێت، بەتەنها ئاکامی کوشندەی بۆ سیستم و سیاسەتی تەندروستی نیە، بەڵکو بۆ کۆی ژیانی سیاسی کۆمەڵگا زەرەرە. هەڵبژاردنەکانی ئەم دوایەی عێراق و کوردستان دیسان هەڵەی ئەو دنیابینیەی سەلماند کە تەندروستی لەدەستنیشانکردن و چارەسەرکردنی نەخۆشیدا دەبینێەوەو ڕەهەندە سیاسیەکانی نابینێت.\nیەکێک لەو ڕەهەندانە پەیوەندی بە تۆماری دەنگدەرانەوە هەیە. هاوشێوەی هەڵبژاردنە پەرلەمانیەکانی کوردستان لە ٢١/٩دا، تۆماری دەنگدەرانی هەڵبژاردنەکانی پەرلەمانی عێراق و پارێزگاکانی کوردستان، سیخناخ بوو لە ناوی کەسانی مردوو. ئەم پێشێلکارییە زەقە ئاکامی کوشندەی هەبوو و دەبێت لەسەر ڕێژەی دەنگدەران و بەکارهێنانی ناوی مردوو بۆ کاری ساختەکاری لەڕێی بەکارهێنانی ئەو ناوانە لە لایەن کەسانێکەوە کە لە ژیاندان بەڵام مافی دەنگدانیان نیە. کۆمسێۆنی هەڵبژاردانەکان بیانوویەکی نالۆژیکی و کرچوکاڵی هێنایەوە کە گوایە وەزارەتی تەندروستی عێراق تۆماری مردووەکانی بە شێویەک پێشکەشنەکردووە کە کۆمسیۆن بتوانێت سوودیان لێوەرگرێت. هەڵبەتە هەمان بیانوو بۆ هەڵبژاردنەکانی پەرلەمانی کوردستان هێنرایەوە لە پایزی ساڵی پاردا.\nلەپاڵ ئەم کێشە گەورەیەی تۆماری دەنگدەران و هەبوونی ناوی مردووان، تەزویرێکی ئاشکرای تر ئەنجامدرا کە دیسانەوە لە هەڵبژاردنە پەرلەمانیەکانی کوردستاندا بەکارهێنرا بۆ زیادکردنی دەنگی لایەنێک لەسەر حیسابی لایەنێکی دیکە. لە هەڵبژاردنی تایبەتدا، ژمارەیەکی زۆری نەخۆشی ساختە لە نەخۆشخانەکاندا خەوێنران بۆ ئەوەی بە نایاسایی دەنگیان پێبدرێت. هەرچەندە لەم هەڵبژاردنەدا دەنگدانی مەرجدار و تایبەت جیاکرانەوە و ئەوەی یەکەم لە رۆژی هەڵبژاردنی گشتی کرا و ئەوەی دووەم رۆژێکی تایبەت بۆ خۆی دەستنیشانکرا و ئەمەش ئەگەرەکانی تەزویری لە ناو نەخۆشخانەکان کەمکردەوە بەڵام لە دەنگدانی تایبەتدا دەست لە ساختەکاری و هەوڵدان بۆ بەلادابردنی پرۆسەکە هەڵنەگیرا. بۆ نموونە لە ناو نەخۆشخانەکاندا، کارتە ئیلکترۆنیەکانی دەنگدان لە پزیشکان و کارمەندان دەسێندرایەوە و لە لای کارمەندانی کۆمسیۆن دەمایەوە. گلدانەوەی کارتەکان، گومانەکانی تەزویری زیاتر کرد بەوەی کە ئەو کارتانە دەکرێت لە شوێنی تر و لە لایەن کەسانی ترەوە بەکارهێنرابا، چونکە ماشینی ئیلکترۆنی دەنگدان بوونیان نەبوو لە شوێنەکانی دەنگدانی مەرجدار لە ناو نەخۆشخانەکاندا.\nبە دیوێکی تردا و لە پێش و لە کاتی دەنگداندا، بەرپرسانی تەندروستی رۆڵێکی خراپیان بینی لە بەکارهێنانی پۆست و پلەکانیان بۆ مەبەستی حیزبی و سیاسی و دوور لە ئەخلاق و مۆڕالی پزیشكی و مرۆڤایەتی. جگە لەوەی کە بەرپرسانی تەندروستی هەر یەکە و کەوتە بانگەشە بۆ حیزبەکانی خۆیان (کە ڕەنگە ئەمە کارێکی ئاسایی بێت ئەگەر لە دوای دەوامی فەرمی کرابا) بەڵام کێشەکە ئەوەیە کە هیچ بەرپرسێکی تەندروستی بوونی نیە کە جیاوازیەکی ڕوون بکات لە نێوان کاری فەرمی و کاری حیزبی. ئەمەش بۆ هۆکارێکی زۆر سادە دەگەڕێتەوە کە ئەویش سەپاندنی ئەو بەرپرسانەیە بەسەر سیستمی تەندروستی و دەزگاکانیدا لە لایەن حیزبە سیاسیەکانەوە.\nواتە ئەو بەرپرسانە دەبێت گوێڕایەڵی تەواوی حیزبەکانیان بن، ئەگەرنا لە پۆستەکانیان دووردەخرێنەوە. یەکێک لە گوێڕایلیەکان بۆ حیزبیش ئەوەیە کە لە کاتی هەڵمەتی هەڵبژاردندا بە هەرچی شێوازێک هەبووە (فشار، چاوسوورکردنەوە، سزادان، پاداشت..هتد) دەنگ بۆ حیزبەکانیان کۆبکەنەوە.\nسەرباری ئەم هەموو کێشە و گرفتانە، بنکەکانی دەنگدان لە زۆریک لە شوێنەکاندا مەرجی تەندروستی و مرۆیانەیان تیا نەبوو. بۆ نموونە کەسانی کەمئەندام و پیر و پەکەوتە دەبوایە لە هەندێک شوێندا بە قاتی دوومی بنکەکاندا سەرکەون بە بێ ئەوەی هاوکارییەکیان بۆ دابینکرابێت.\nئەم کێشە و گرفتانە جارێکی تر سەڵماندیان کە تەندروستی و پزیشکی تەنها لە چوارچێوەی نەخۆشخانە و بنکە تەندروستی و کلینیکاندا نامێنێتەوە و کاریگەری و ئاسوارەکانی پەل بۆ هەموو جومگەکانی کۆمەڵگا دەهاوێت.\nبە دیوێکی تردا و لە پێش و لە کاتی دەنگداندا، بەرپرسانی تەندروستی رۆڵێکی خراپیان بینی لە بەکارهێنانی پۆست و پلەکانیان بۆ مەبەستی حیزبی و سیاسی و دوور لە ئەخلاق و مۆڕالی پزیشكی و مرۆڤایەتی. جگە لەوەی کە بەرپرسانی تەندروستی هەر یەکە و کەوتە بانگەشە بۆ حیزبەکانی خۆیان (کە ڕەنگە ئەمە کارێکی ئاسایی بێت ئەگەر لە دوای دەوامی فەرمی کرابا) بەڵام کێشەکە ئەوەیە کە هیچ بەرپرسێکی تەندروستی بوونی نیە کە جیاوازیەکی ڕوون بکات لە نێوان کاری فەرمی و کاری حیزبی. ئەمەش بۆ هۆکارێکی زۆر سادە دەگەڕێتەوە کە ئەویش سەپاندنی ئەو بەرپرسانەیە بەسەر سیستمی تەندروستی و دەزگاکانیدا لە لایەن حیزبە سیاسیەکانەوە. واتە ئەو بەرپرسانە دەبێت گوێڕایەڵی تەواوی حیزبەکانیان بن، ئەگەرنا لە پۆستەکانیان دووردەخرێنەوە. یەکێک لە گوێڕایلیەکان بۆ حیزبیش ئەوەیە کە لە کاتی هەڵمەتی هەڵبژاردندا بە هەرچی شێوازێک هەبووە (فشار، چاوسوورکردنەوە، سزادان، پاداشت..هتد) دەنگ بۆ حیزبەکانیان کۆبکەنەوە.\nموچه و به‌های مامۆستا ...\nخوایە وەتەن ئاواکەی...\nیه‌كێتی و ساخته‌كاری...\nعه‌لی حه‌مه ساڵح\nئه‌نجامی هه‌ڵبژداردنه‌كه‌ی هندستان و ...\nبێ مروەتکردنی دەنگدان باجی قورسی هەیە...\nدوو حكومه‌ته عیناده‌كه ...\nهەندرێن شێخ ڕاغب\nکاوە محە مەد\nحیزب كه ته‌زویری كرد شه‌رعیه‌تی چی ئه‌م...\nهێزێکی سەیرە یەكێتی نیشتیمانی کوردستان...\nئەنیشتاین ئەگەر كورد بوایە ...\nئۆپۆزسیۆنی چەک بەدەست...\nكارێك بەدەر لە ئەخلاق و یاساكانی راگەیان...\nسۆرانی مامه حه‌مه‌تان بیره...\nحەوتەوانە ...گۆڕان و نەوەی نوێ...\nدوای ٣٠ نیسان...\nگۆڕان لە دیدی مامەڵە سیاسییەکانی هەرێم ...\nكازیا من ل زیندانا زركا بو خه‌لكی هه‌ری...\nگۆڕان چی گۆڕیوه و چی ده‌گۆڕێت ...\nئاماژه‌كانى دواى بيستو پێنجى حه‌وت...\nیه‌كێتی…سۆشیال یان عه‌ساكه‌ی مام جه‌ل...\nیه‌كێتی له نێوان گۆڕان و پارتیدا ...\nحوكمڕانی گۆڕان له گرفته گه‌وره‌كانی...\nهه‌ولێره‌كه‌م هه‌سته سه‌رپێ و ئه‌مجاره...\nئه‌نفال / پاداشتكردنی كۆمه‌ل كوژه‌كان و ...\nد. سالار باسیره\nله یادی ئه‌نفال و ته‌عداكانی شوڤینیزم...\nخەندەق، ناپاکیەک بە پلەی ئیمتیاز...\nلۆ هه‌ولێر پێویستی به گۆڕانه؟...\nبردنه‌وه‌ی ئه‌كه‌په‌و به‌ده‌په له هه‌ڵ...\nله ماوه‌ی شه‌ش رۆژدا زیاتر له شه‌ش ملیۆن بینه‌ری هه‌بووه...\nکه‌ش و هه‌وا\n© 2021- KNN. All rights reserved.


وێنای قاسم سلێمانی وەك خۆی …. عەلی مەحمود محەمەد : چاوی گەل\nوێنای قاسم سلێمانی وەك خۆی …. عەلی مەحمود محەمەد